qundao/data-zh-poetry huggingface dataset:
總頌
作者：釋師體
朝代：宋

釋迦觀音，文珠普賢。
驀鼻牽來，作一串穿。
橫拖倒拽，痛報深寃。
彌天罪過，一任流傳。
船子贊
作者：釋師體
朝代：宋

孤蹤短艇寓江濱，眼蓋乾坤徹骨貧。
接了夾山鑽入水，至今恩怨不曾分。
辭衆偈
作者：釋師體
朝代：宋

鐵樹開花，雄雞生卵。
七十二年，摇籃繩斷。
達磨贊
作者：釋師體
朝代：宋

萬福西來老骨撾，不遵行止渡流沙。
被人打落當門齒，啞子依前喫苦瓜。
頌古二十九首·其一
作者：釋師體
朝代：宋

走出門風相副稱，東西南北更無人。
看來不得韶陽老，未免兒孫惹客塵。
頌古二十九首·其一〇
作者：釋師體
朝代：宋

餓鬼鞭死屍，仙人禮枯骨。
野犬吠荒丘，鐵山空突兀。
六合羣靈競出頭，不知何處爲窠窟。
頌古二十九首·其一一
作者：釋師體
朝代：宋

克己堂前開飯店，股肱屋裏販揚州。
頭戴草鞋呈醜拙，湊成一段好風流。
頌古二十九首·其一七
作者：釋師體
朝代：宋

鑊湯無冷地，黄河輥底流。
金剛難插觜，腦後掛燈毬。
頌古二十九首·其一三
作者：釋師體
朝代：宋

義從親處斷，貧向富邊休。
腰纏十萬貫，騎鶴上揚州。
頌古二十九首·其一九
作者：釋師體
朝代：宋

佛是西天老比丘，星移斗轉水東流。
茫茫宇宙人無數，戶貫依前百草頭。
頌古二十九首·其一二
作者：釋師體
朝代：宋

萬里無雲銀漢橫，大方玄路等閑行。
阿爺智量世希有，女子圓光頂𩕳生。
頌古二十九首·其一五
作者：釋師體
朝代：宋

村婆暴富，誑諕閭閻。
趙州賣俏，矢上加尖。
頌古二十九首·其一八
作者：釋師體
朝代：宋

之乎者也，雪月風花。
頭面各別，事同一家。
頌古二十九首·其一六
作者：釋師體
朝代：宋

貧無所依，兩親相擊。
旱地雷聲，青天霹靂。
頌古二十九首·其一四
作者：釋師體
朝代：宋

甘贄設白粥，南泉費鹽醋。
彼此落便宜，至今斷來路。
頌古二十九首·其七
作者：釋師體
朝代：宋

家貧連子屈，事急不由人。
開口露拴索，郎當累近鄰。
頌古二十九首·其三
作者：釋師體
朝代：宋

苦瓠連根苦，同坑無異土。
二千年已前，一火破落戶。
頌古二十九首·其九
作者：釋師體
朝代：宋

動口生荆棘，移身墮野狐。
趙州來鬭富，東壁掛葫蘆。
頌古二十九首·其二
作者：釋師體
朝代：宋

肌骨當初赫赤窮，面皮今日厚千重。
撩頭搭尾應更點，嬴賽闍黎齋後鍾。
頌古二十九首·其二〇
作者：釋師體
朝代：宋

投子下繩床，終非孟八郎。
不摇三寸舌，未免鬼分贓。
眼底欲條直，臨機爭探囊。
裂破古今無面目，縱橫何處有關防。
頌古二十九首·其二一
作者：釋師體
朝代：宋

主賓會合風雲異，醉後添杯禮義全。
棒打自家親骨肉，叢林扛鼓返成寃。
頌古二十九首·其二三
作者：釋師體
朝代：宋

裂破古今沒窠臼，當機大闡血盆口。
脚尖趯出佛如麻，李四張三無路走。
頌古二十九首·其二九
作者：釋師體
朝代：宋

兵行詭道，賊是家親。
無功受祿，有理難伸。
頌古二十九首·其二二
作者：釋師體
朝代：宋

强盜遭逢惡抵家，賊贓纔敗別無他。
山藤徹骨令甘伏，反與渠儂貼面花。
頌古二十九首·其二五
作者：釋師體
朝代：宋

杖林山下竹筋鞭，憍梵鉢提舌拄天。
羣黨元來諱空手，起家消息在荒田。
頌古二十九首·其二八
作者：釋師體
朝代：宋

昨夜發新雷，毒蛇離窟穴。
居常口不開，蹋著迸鮮血。
頌古二十九首·其二六
作者：釋師體
朝代：宋

十分美麗誰家女，百倍聰明是馬郎。
堪笑金沙灘畔約，始終姻婭不成雙。
頌古二十九首·其二四
作者：釋師體
朝代：宋

先天後地本寥廓，撥草尋芳途路樂。
不得春風花不開，花開又被風吹落。
頌古二十九首·其五
作者：釋師體
朝代：宋

是大神呪，四大六根元不有。
是大明呪，三世十方無透漏。
是無上呪，海印圓光明已久。
是無等等呪，士農工商各成就。
何故去年梅，今歲柳，顔色馨香依舊。
等閒勘破悟桃花，選甚法身藏北斗。
頌古二十九首·其六
作者：釋師體
朝代：宋

君王寶劍不虛施，尊者遭逢也大奇。
從此清風徧寰宇，太平消息幾人知。
頌古二十九首·其四
作者：釋師體
朝代：宋

陪錢弄傀儡，拚命打鞦韆。
渾家無眼見，掩面哭蒼天。
頌古十四首·其一
作者：釋師體
朝代：宋

妙峯孤頂無知識，百十城遊喪善財。
樓閣若還彈指見，分明有眼不曾開。
頌古十四首·其一〇
作者：釋師體
朝代：宋

竹溪煙絕雨才通，無數深紅間淺紅。
山店落英春寂寂，青旗吹動柳花風。
頌古十四首·其一一
作者：釋師體
朝代：宋

屈節從長也大拚，雪堆斷臂仰高寒。
鐵牛鞭起熊峯下，一吸黄河徹底乾。
頌古十四首·其一三
作者：釋師體
朝代：宋

添錢買得漏燈盞，洗脚長拖破草鞋。
翻著襴衫歌雪曲，倒携蓆帽趕村齋。
頌古十四首·其一二
作者：釋師體
朝代：宋

雨色和煙匝四維，眼皮未綻若爲窺。
等閒覷破金剛際，坦蕩無因役路岐。
頌古十四首·其一四
作者：釋師體
朝代：宋

斫頭瀝血摩訶演，掛肚懸腸薩怛多。
惡口小家無盡藏，更將何法度娑婆。
頌古十四首·其七
作者：釋師體
朝代：宋

陽春白雪非難和，藻鑑氷壺豈足觀。
一把柳絲收不得，和風搭在玉欄干。
頌古十四首·其三
作者：釋師體
朝代：宋

坦然古路勿迂疎，霽月凉風動十虛。
毗目善財當日事，好如潘閬倒騎馿。
頌古十四首·其九
作者：釋師體
朝代：宋

和煙釣月是生涯，古策風高未足誇。
欵乃一聲天地闊，祖師何必渡流沙。
頌古十四首·其二
作者：釋師體
朝代：宋

棒頭落節來翻本，閃電光中立信旗。
殃害叢林無說處，幾人錯認口頭肥。
頌古十四首·其五
作者：釋師體
朝代：宋

桃花零落眼方開，自謂風流孰可陪。
叵耐玄沙忒偏黨，却來醉後便添盃。
頌古十四首·其八
作者：釋師體
朝代：宋

眼空四海恣縱橫，鼻孔遼天信脚行。
拏得電光爲火把，却來日午打三更。
頌古十四首·其六
作者：釋師體
朝代：宋

早朝心悶三盃酒，午後頭昏一椀茶。
入夜脫衣伸脚睡，五更走起眼瞇𥊚。
頌古十四首·其四
作者：釋師體
朝代：宋

門庭推倒亂縱橫，火迸星飛無路行。
赤契分明基業在，依前淺種又深耕。
頌古十首·其一
作者：釋師體
朝代：宋

三清道士無仙骨，八教闍梨毀梵書。
黑添崑崙舞華鼓，天親無著暗嗟吁。
頌古十首·其一〇
作者：釋師體
朝代：宋

男兒脚底透長安，得坐披衣肯自謾。
三尺冷光輝夜月，一條秋水迸人寒。
頌古十首·其七
作者：釋師體
朝代：宋

剔起遮天眼，空王舊話圓。
氣毬剛似鐵，石臼軟如綿。
苦海無驚浪，紅爐斷火煙。
莊周蝴蝶夢，舉世若爲原。
頌古十首·其三
作者：釋師體
朝代：宋

渾身無處著，驛路倒騎馿。
覽盡瀟湘景，和船入畫圖。
頌古十首·其九
作者：釋師體
朝代：宋

生獰別是一般村，品藻先賢薄後昆。
掉放孤峰爭合殺，棒頭有眼蓋乾坤。
頌古十首·其二
作者：釋師體
朝代：宋

不見人斑見虎斑，算來莫願見人斑。
虎斑見後通回避，唯有人斑近最難。
頌古十首·其五
作者：釋師體
朝代：宋

假使百千劫，所作業不忘。
因緣會遇時，果報還自受。
頌古十首·其八
作者：釋師體
朝代：宋

著脚孤危草不生，沒棲泊處等閑行。
臨風闊却噇空口，斷送渾家入火坑。
頌古十首·其六
作者：釋師體
朝代：宋

白石居山人，不住那伽定。
拄杖禿却枝，鉢盂倒安柄。
人草覓寃讎，虛空懸業鏡。
喝下劍光寒，放行摩竭令。
頌古十首·其四
作者：釋師體
朝代：宋

越鳥巢南枝，胡馬嘶北風。
狸奴并白牯，寸步不曾通。
千山都坐斷，萬派盡朝東。
天王纔合掌，那吒撲帝鍾。
辛巳陳世崇來訪說偈
作者：釋常竹塢
朝代：宋

一藏一切藏，錯。
隨隠隨時隠，錯。
靄靄春雲，眼中金屑。
直饒并到帝王前，總是一團閑落索。
這落索，天將以夫子爲木鐸。
偈
作者：釋康源
朝代：宋

山僧有一訣，尋常不漏泄。
今日不囊藏，分明爲君說。
寒時寒，熱時熱。
偈
作者：釋廣
朝代：宋

日頭東畔出，月向西邊沒。
來去急如梭，催人成白骨。
山僧有一法，堪爲保命術。
生死不相干，打破精魂窟。
句
作者：釋廣勤
朝代：宋

筆端造化如東君，著物不簡亦不繁。
答僧問佛法大意作偈
作者：釋廣原
朝代：宋

剎剎現形儀，塵塵具覺知。
性源常鼓浪，不悟未曾移。
臨終偈
作者：釋廣燈
朝代：宋

南北無寸影，東西絕四鄰。
一息故鄉信，曉風吹宿雲。
上安晚鄭丞相爲免墳地
作者：釋廣聞
朝代：宋

黄檗山中話裴相，獨龍岡上憶舒王。
相公留得谿邊寺，千古佳名在鄭鄉。
上履齋吳丞相·其一
作者：釋廣聞
朝代：宋

合從龍首便黄扉，盡謂登庸十載遲。
自是袖中霖雨手，肯令勳業頌臯夔。
上履齋吳丞相·其二
作者：釋廣聞
朝代：宋

一新更化改絃初，人語驩聲藹道途。
僧自深禪湖上寺，不知身世在唐虞。
上秋壑賈丞相·其一
作者：釋廣聞
朝代：宋

宇宙全歸掌握中，玄機制勝不言功。
人將富范張韓比，何異丹青繪太空。
上秋壑賈丞相·其二
作者：釋廣聞
朝代：宋

力挽天河洗甲兵，爭如談笑凈胡塵。
山東名竝山西重，歷數從來有幾人。
五祖荷鋤贊
作者：釋廣聞
朝代：宋

江上青山未老，钁頭邊事猶在。
若能慎初護末，未到兩重納敗。
偈頌一百四十二首·其一
作者：釋廣聞
朝代：宋

不落化門，掃除露布。
擬覓行蹤，鐵蛇橫卧。
偈頌一百四十二首·其一〇
作者：釋廣聞
朝代：宋

馬腹馿胎輥過來，通身滿面是塵埃，謾將香水年年洗。
有人續得末後句，許你親見釋迦老子。
偈頌一百四十二首·其一〇〇
作者：釋廣聞
朝代：宋

十字街頭石幢子，無你遮護處。
一聲江上侍郎來，無你回避處。
衲僧家朝出暮入，脚前脚後也須子細。
忽然築著磕著，浄慈拄杖別有分付。
偈頌一百四十二首·其一〇一
作者：釋廣聞
朝代：宋

六年冷坐，九年面壁。
碓搗東南，磨推西北。
偈頌一百四十二首·其一〇三
作者：釋廣聞
朝代：宋

稅闍黎用影身術，老曹山用縛虎機。
且道那裡是他喫酒處。
偈頌一百四十二首·其一〇九
作者：釋廣聞
朝代：宋

相逢不拈出，猶是東山左邊底。
舉意便知有，又是方菴外邊事。
南山快便難逢，聲東擊西。
持方入圓，貴要諸人知有。
一點成龍兩處全，何如兄弟添十字。
偈頌一百四十二首·其一〇五
作者：釋廣聞
朝代：宋

寫王公符，用商君令。
師多鬼亂，藥多病甚。
偈頌一百四十二首·其一〇八
作者：釋廣聞
朝代：宋

水清月現，動隨影轉。
水清月不現，背手新羅箭。
踏翻水碗便行，墮在解脫深坑。
三大老，總似閉目中秋坐。
只知第二月，如何是第一月。
偈頌一百四十二首·其一一〇
作者：釋廣聞
朝代：宋

九日已無黄栗糕，十日依然有黄菊。
何須九日記重陽，黄花開時意自足。
東籬若謂見南山，鷂子已過新羅國。
偈頌一百四十二首·其一一一
作者：釋廣聞
朝代：宋

日南長至，吉無不利。
凍破泥團，花開碓嘴。
偈頌一百四十二首·其一一七
作者：釋廣聞
朝代：宋

一句語具三玄門，一玄門具三要路。
直下重重透徹，許你縱橫十字。
偈頌一百四十二首·其一一九
作者：釋廣聞
朝代：宋

花添錦上幾重重，針劄將來不露鋒。
佛手分明遮不得，蓋天蓋地顯吾宗。
偈頌一百四十二首·其一一五
作者：釋廣聞
朝代：宋

世事悠悠，不如山丘。
卧藤蘿下，塊石枕頭。
偈頌一百四十二首·其一一六
作者：釋廣聞
朝代：宋

忽地晴天霹靂聲，禹門三級浪滂澎。
幾多頭角成龍去，鰕蟹徒勞努眼睛。
偈頌一百四十二首·其一三一
作者：釋廣聞
朝代：宋

靈山又見一夏，不說陳年舊話。
青州衫重七斤，廬陵米作麽價。
偈頌一百四十二首·其一三三
作者：釋廣聞
朝代：宋

圓處圓還缺，缺處缺還圓。
人爭看今日，月只是常年。
南泉拂袖便行，鼓山拂袖歸衆。
說甚衲僧門下，直是重處偏墜，薄處先穿。
偈頌一百四十二首·其一三二
作者：釋廣聞
朝代：宋

海外同歸用亦同，靈山有此兩雲峰。
萬人叢裡高標上，只貴重論蓋代功。
偈頌一百四十二首·其一三五
作者：釋廣聞
朝代：宋

智門蓮花，趙州庭柏。
不用低頭，思量難得。
偈頌一百四十二首·其一三八
作者：釋廣聞
朝代：宋

機輪活脫走珠盤，妙處都盧在筆端。
豎起依然還放下，靈鋒寶劍倚天寒。
偈頌一百四十二首·其一三六
作者：釋廣聞
朝代：宋

吾本來茲土，傳法救迷情。
面皮厚多少，一花開五葉，結果自然成。
偈頌一百四十二首·其一三四
作者：釋廣聞
朝代：宋

一年復一年，一冬復一冬。
海水知天寒，枯桑知天風。
偈頌一百四十二首·其一九
作者：釋廣聞
朝代：宋

元正新改旦，舉則舊公案。
料掉沒交涉，閏年春色晚。
偈頌一百四十二首·其一二一
作者：釋廣聞
朝代：宋

祕魔擎杈，魯祖面壁。
官路不行，拗曲作直。
一日不作，一日不食。
偈頌一百四十二首·其一二七
作者：釋廣聞
朝代：宋

吾佛舒廣長舌相，不即此座亦不離。
爾時寶積諸長者，持七寶蓋而獻佛。
如菴道人道機熟，今亦即色以明心。
攢花簇錦出新好，而以組綉作佛事。
一一針孔一世界，一一花葉一如來。
森羅萬象影重重，莫不一法之所印。
此座非高亦非廣，此被非闊亦非狹。
舒即大千悉彌滿，收入微塵不迫窄。
譬如隨色摩尼珠，是被光明亦如是。
晝夜常轉如是輪，須彌燈王爲作證。
偈頌一百四十二首·其一二三
作者：釋廣聞
朝代：宋

世界恁麽熱，今日何似昨日。
庭柯一葉落，前秋不覺後秋。
通方達士未舉先知，不是俊流徒勞啗啄。
偈頌一百四十二首·其一二九
作者：釋廣聞
朝代：宋

一句絕離微，渾崙無縫罅。
善財七日尋覓不得，趙州五年分疎不下。
靈山今日，快便難逢，爲通一線。
六月賣松風，人間恐無價。
偈頌一百四十二首·其一二二
作者：釋廣聞
朝代：宋

目前機，量外事。
巢知風，穴知雨。
百鍊鋼，千鈞弩。
擬不擬，箭後路。
偈頌一百四十二首·其一二五
作者：釋廣聞
朝代：宋

有則水裡月，無則形名兆。
即此是達磨眼睛，亦謂之衲僧頂門竅。
偈頌一百四十二首·其一六
作者：釋廣聞
朝代：宋

說法不應機，總是非時語。
長至令辰，天清地寧。
偈頌一百四十二首·其一四
作者：釋廣聞
朝代：宋

捻聚也在我，放開也在我。
三九二十七，菩提涅槃，真如解脫。
偈頌一百四十二首·其一四〇
作者：釋廣聞
朝代：宋

佛子住此地，踏著依前不相似。
即是佛受用，切忌喚鐘而作甕。
經行及坐卧，常在於其中。
鶴有九臯難翥翼，馬無千里謾追風。
偈頌一百四十二首·其七
作者：釋廣聞
朝代：宋

楊岐眼裡睛，臨濟頂中髓。
一不成，二不是。
點著不來，白雲萬里。
偈頌一百四十二首·其七〇
作者：釋廣聞
朝代：宋

物理有代謝，時節不相饒。
西家君子道長，東家小人道消。
偈頌一百四十二首·其七一
作者：釋廣聞
朝代：宋

了了了，家近扶桑最先照。
知知知，一雙紅杏換消梨。
莫莫莫，金雞啄破瑠璃殻。
住住住，鳳棲不在梧桐樹。
過者四重關了，五里牌在郭門外。
偈頌一百四十二首·其七三
作者：釋廣聞
朝代：宋

放出焦尾大蟲，咬殺南山猛虎。
動地號悲風，白日無行路。
笑中擺手出長安，拶得虛空筋骨露，流水落花攔不住。
偈頌一百四十二首·其七九
作者：釋廣聞
朝代：宋

你若坐時我須立，我若立時你須坐。
黄面老瞿曇，透者些不過。
偈頌一百四十二首·其七二
作者：釋廣聞
朝代：宋

客從遠方來，遺我徑寸璧。
中有四箇字，字字無人識。
且道是甚麽字，天子萬年。
偈頌一百四十二首·其七五
作者：釋廣聞
朝代：宋

二千年前舊公案，九十日夏過一半。
雪竇道得十成，猶虧一半。
諸人全身擔荷，未搆一半。
靈利漢不赴兩頭不住中間。
偈頌一百四十二首·其七八
作者：釋廣聞
朝代：宋

飛雪亭前水，妙高聲頂雲。
雲有出山勢，水無投澗聲。
偈頌一百四十二首·其三
作者：釋廣聞
朝代：宋

提持也提持不起，絕毫絕釐。
抖擻也抖擻不下，如山如嶽。
噁，抹過小塘袈裟角。
偈頌一百四十二首·其三〇
作者：釋廣聞
朝代：宋

叢林紀綱，衲僧巴鼻。
詞鋒若差，鄉關萬里。
偈頌一百四十二首·其三七
作者：釋廣聞
朝代：宋

炎炎普熱，紛紛下雪。
百丈耳聾，黄檗吐舌。
偈頌一百四十二首·其三八
作者：釋廣聞
朝代：宋

新年頭，舊年尾。
第一句下明宗旨，三世諸佛不知有。
是第二句，貍奴白牯却知有。
偈頌一百四十二首·其三六
作者：釋廣聞
朝代：宋

五日不陞堂，三八不入室。
供是衆人辦，飯是借米喫。
偈頌一百四十二首·其九七
作者：釋廣聞
朝代：宋

彩儀仙仗五雲間，只作先皇舊日看。
莫道空餘弓劍在，威風凜凜逼人寒。
偈頌一百四十二首·其九二
作者：釋廣聞
朝代：宋

達磨面壁，雲門念七。
玉本無瑕，彫文喪德。
偈頌一百四十二首·其九八
作者：釋廣聞
朝代：宋

吾佛廣大華藏海，法隨法行隨建立。
此寶華王獅子座，上有寶蓋從天垂。
古來寶積長者子，手持此蓋同供佛。
佛以智慧威神力，一一寶蓋合爲一。
南山去天尺五近，王城不異毗耶城。
彼時心即此時心，以此莊嚴作佛事。
綵幢寶旛雜金碧，間見層出生光輝。
猶如微風吹萎花，而復更雨新好者。
仰觀三千大千界，於此蓋中悉充徧。
一一世界既亦爾，線蹊針孔無不然。
豈止一佛與二佛，盡十方佛現其中。
廣長舌相熾然說，萬法一法靡不周。
皇上心與佛心通，皇上壽與南山齊。
無負此恩與此蓋，臣心有如此山爾。
偈頌一百四十二首·其二〇
作者：釋廣聞
朝代：宋

欲見太平，須撥亂乾坤。
欲求知己，須掀翻海嶽。
浄慈沒者閑工夫，端坐受供養，施主長安樂。
偈頌一百四十二首·其二七
作者：釋廣聞
朝代：宋

新年佛法有，一舉四十九。
新年佛法無，東壁挂葫蘆。
今日重關還巨闢，幾多春色滿江湖。
偈頌一百四十二首·其二九
作者：釋廣聞
朝代：宋

雲門行棒，不可放過。
香山禮拜，放過不可。
從來獻佛，不在香多。
偈頌一百四十二首·其二二
作者：釋廣聞
朝代：宋

馬祖陞堂，百丈卷席。
浄慈看來，寸不如尺。
偈頌一百四十二首·其二五
作者：釋廣聞
朝代：宋

果滿菩提圓，花開世界起。
爲復神通妙用，爲復法爾如然。
將謂春歸無覓處，不知移向此中來。
偈頌一百四十二首·其二八
作者：釋廣聞
朝代：宋

四月八日生，二月半入滅。
雖然生滅元空，正是全提時節，珊瑚枝枝撐著月。
偈頌一百四十二首·其二四
作者：釋廣聞
朝代：宋

昨夜送殘年，今朝賀新歲。
無量法門，百千三昧，又是從頭起。
偈頌一百四十二首·其五
作者：釋廣聞
朝代：宋

思大一條脊梁硬似鐵，被草繩輕輕一絆絆倒，至今草窠裡頭出頭沒。
偈頌一百四十二首·其五九
作者：釋廣聞
朝代：宋

菊花開時是重陽，又言九日是重陽。
西風無帽落，西風索索。
南山何處是，南山蒼蒼。
恁麽也得，不恁麽也得。
仰面不見天，低頭不見地。
誰知遠煙浪，別有好商量。
偈頌一百四十二首·其五八
作者：釋廣聞
朝代：宋

不用低頭，思量難得。
物有定價，錢是足陌。
偈頌一百四十二首·其五六
作者：釋廣聞
朝代：宋

過去一年復一年，未來一日是一日。
拶到力盡神疲，依舊正好著力。
偈頌一百四十二首·其八〇
作者：釋廣聞
朝代：宋

用毗盧正印，揭仲尼日月。
一字不著畫，八字無兩丿。
偈頌一百四十二首·其八七
作者：釋廣聞
朝代：宋

六殊勝地，無越此山極殊勝。
八吉祥中，唯有今朝最吉祥。
於殊勝中顯殊勝，於吉祥中顯吉祥。
萬年千載壽，一瓣九天香。
偈頌一百四十二首·其八九
作者：釋廣聞
朝代：宋

牛頭橫說豎說，不知有向上關棙。
興化在大覺棒下，見臨濟先師於黄檗處喫棒底道理。
獅子咬人，韓獹遂塊。
偈頌一百四十二首·其八五
作者：釋廣聞
朝代：宋

人間九月又九日，善財去後無消息。
何止門前草自青，黄花滿地成狼藉。
六祖不會，達磨不識。
大藏小藏，盡從者裡流出。
偈頌一百四十二首·其八八
作者：釋廣聞
朝代：宋

控佛祖大機，廓人天正眼，便恁麽去。
入得育王門，要見育王人，遠之又遠。
試看海上明公秀，何似堂中首座簡。
偈頌一百四十二首·其六
作者：釋廣聞
朝代：宋

釋迦不出世，秤尾無星。
達磨不西來，尺頭有寸。
峭巍巍處平坦垣，平坦坦處峭巍巍。
偈頌一百四十二首·其六〇
作者：釋廣聞
朝代：宋

適間從僧堂中來，人人如白衣拜相。
少間從法堂下去，箇箇如晝錦還鄉。
偈頌一百四十二首·其六七
作者：釋廣聞
朝代：宋

貞女不著嫁時衣，好兒不使分時財。
只如一夏九十日，切忌坐在者裡。
偈頌一百四十二首·其六八
作者：釋廣聞
朝代：宋

一番兩番新雨過，前村後村年已熟。
試問蒲團上打坐，何如催人打禾穀。
偈頌一百四十二首·其六四
作者：釋廣聞
朝代：宋

含珠林上碧崔嵬，曾入仁皇夢裡來。
今日恩從九天下，無邊剎海走風雷。
偈頌一百四十二首·其四九
作者：釋廣聞
朝代：宋

鐘聲纔動鼓聲催，看取如今是甚時。
閙浩浩中靜悄悄，須臾小立是便宜。
偈頌一百四十二首·其四二
作者：釋廣聞
朝代：宋

唯一堅密身，一切塵中現。
近見不如遠聞，千聞不如一見。
西風一陣來，落葉兩三片。
偈頌一百四十二首·其四四
作者：釋廣聞
朝代：宋

用東山暗號，虎頭戴角出荒草。
唱少林一曲，六六不成三十六。
看不足，聽不足，斷絃須是鸞膠續。
偈頌十八首·其一〇
作者：釋廣聞
朝代：宋

大小黄面瞿曇老，了了了時何曾了。
因憶明星出現時，夜來霜重知多少。
偈頌十八首·其一七
作者：釋廣聞
朝代：宋

谿上烟波遠，壺中日月長。
誰知冷灰裏，九轉透瓶香。
偈頌十八首·其一三
作者：釋廣聞
朝代：宋

落頼家風，今日重舉。
草本多同，西天此土。
偈頌十八首·其一六
作者：釋廣聞
朝代：宋

人間八月二十五，洞山此日離查渡。
棒頭敲出玉麒麟，江西湖南便與麽。
徑山閙裡颺碌磚，誰道今人不如古。
偈頌十八首·其七
作者：釋廣聞
朝代：宋

一有多種，二無兩般。
花根本艷，虎體元斑。
偈頌十八首·其三
作者：釋廣聞
朝代：宋

一縷烟蓋天蓋地，一滴水爲雨爲霖，誰見龍王宮殿深。
偈頌十八首·其九
作者：釋廣聞
朝代：宋

和氣祥光靄九垓，新陽端自日邊回。
龍峰高處君恩重，先放花從鐵樹開。
偈頌十八首·其二
作者：釋廣聞
朝代：宋

捻聚放開，放開捻聚。
黄面瞿曇，無回避處。
偈頌十八首·其五
作者：釋廣聞
朝代：宋

挂域中日月，立方外乾坤。
從至尊至貴中得來，向無欲無依中流出。
雲行雨施，三草二木。
偈頌十八首·其八
作者：釋廣聞
朝代：宋

天生有大福德人，與佛同時同現瑞。
是知心與佛心同，母儀天下同化育。
如春及物春無迹，如月印水月無痕。
天人中來道機熟，應身摩耶顯慈力。
與天同壽福元元，萬年密贊無爲治。
山林演此無爲法，是亦名爲報恩者。
六祖挾擔贊
作者：釋廣聞
朝代：宋

柴已落在誰家，此行不空來去。
手中擔子相隨，心知應無所在。
函柜
作者：釋廣聞
朝代：宋

脫體分明類異常，自然函蓋却相當。
衲僧骨董多狼藉，收拾都歸一處藏。
劍關
作者：釋廣聞
朝代：宋

吹毛不動定誵訛，徧地茫茫盡倒戈。
但見清風生閫外，知恩終少負恩多。
化楞嚴會香燭·其一
作者：釋廣聞
朝代：宋

椽燭爐香夏九旬，二千年事向誰論。
人家十萬春風裡，盡是靈山會上人。
化楞嚴會香燭·其二
作者：釋廣聞
朝代：宋

玉磬輕敲紫篆清，金蓮花綻燭熒熒。
從教一百二十日，散作滿天星斗明。
古劍
作者：釋廣聞
朝代：宋

干戈罷却復何言，六國風清令不傳。
猶有當時太平意，塵埋三尺髑髏前。
壞菴
作者：釋廣聞
朝代：宋

壁倒籬坍第二籌，扶持不起轉風流。
只因一句隨他語，未到吾宗掃土休。
大道浴湫圖贊
作者：釋廣聞
朝代：宋

腥風怒濤中，信手拏得起。
觸撥老慈明，攛出拄杖子。
孟東野贊
作者：釋廣聞
朝代：宋

人知琴無絃，無琴無人知。
獨立天地間，知音復是誰。
宿天衣偶成
作者：釋廣聞
朝代：宋

過雁曾無影可留，不妨寒水向東流。
千峰一夜撐空立，舊事驚翻盡底休。
師子國相贊
作者：釋廣聞
朝代：宋

十方國土中，應身何彼此。
春在花，月在水。
要令當處不留情，好看翻身獅子子。
懶殘和尚贊
作者：釋廣聞
朝代：宋

寒涕無暇收，高風自然足。
客來知不知，吾芋恰新熟。
拜大梅常禪師塔
作者：釋廣聞
朝代：宋

聲前借路謾經過，望却梅林自倒戈。
八十四人屙漉漉，阿師猶更带誵訛。
放牛
作者：釋廣聞
朝代：宋

嗚咿聲斷笛橫時，滿目春風不自知。
脚後脚前者些子，入渠群隊聽渠疑。
政黄牛贊
作者：釋廣聞
朝代：宋

人牛兩相忘，又向橋邊去。
眼明雙鷺鷀，無非是熟處。
月巖
作者：釋廣聞
朝代：宋

光非照境境非存，恁麽曾來二十年。
話到乖崖峭壁處，令人特地憶南泉。
李源訪圓澤贊
作者：釋廣聞
朝代：宋

相看已瞭然，安用頻頻舉。
長笛不禁聞，又隨烟棹去。
無夢
作者：釋廣聞
朝代：宋

爲人徹困有誰知，眨得眼來話已遲。
滿地如今正閙在，聽渠寐語住何時。
無聞
作者：釋廣聞
朝代：宋

老胡密語已乖張，迦葉何曾解覆藏。
口耳到君俱喪盡，又還家醜外邊揚。
熊公見西山贊
作者：釋廣聞
朝代：宋

一見能全機，隠身定無路。
遇猶不遇時，病在回頭處。
牧長老以其師立菴像請贊
作者：釋廣聞
朝代：宋

不稟釋迦文，踏翻華藏界。
由天台南覺城東，提蘇州有常州有。
立委羽重關，劄洪塘硬寨。
如是三十年，起妙喜正派。
若言老子見青山，行人更在青山外。
看潮
作者：釋廣聞
朝代：宋

怒雷聲撼海門秋，知是幾家人上樓。
眼眼盡隨波浪轉，全潮端的屬誰收。
示頭陀過靈隠
作者：釋廣聞
朝代：宋

頭顱如雪困風波，未到靈山未倒戈。
百萬人中笑花眼，元來猶有此頭陀。
禪人請自贊·其一
作者：釋廣聞
朝代：宋

冷泉亭放閘，換盡時人眼睛。
見山堂看雲，甚處討他巴鼻。
認得完全，是則未是。
手中黑竹篦，不能打得儞。
胡亂三十年，全無巴鼻。
叨居六七剎，無補宗教。
翻著梵志襪，疑之者多。
倒用司農印，識之者少。
出嶺既不能跂步玄沙，入嶺又何敢追蹤雪老。
上人擔頭不堪泊蠅，也能带得。
老僧去那逢人展，似即不無。
若謂起楊岐正宗，疏東澗正派，且莫謗渠好。
禪人請自贊·其二
作者：釋廣聞
朝代：宋

北山雲擁千巖秀，西子湖平萬壑流。
水石光中閑送目，無邊剎海一毫收。
種竹
作者：釋廣聞
朝代：宋

香嚴活葬在南陽，知是所知忘未忘。
猛虎不應餐伏肉，聽教風雨細商量。
端常副寺請自贊
作者：釋廣聞
朝代：宋

本分曾無買賣，動輒於人招怪。
豈知父子之間，描畫虛空著彩。
端常與麽無端，直是克由叵耐。
答日本國丞相令公
作者：釋廣聞
朝代：宋

人言千里本同風，何似如今一信通。
萬浪千波渾不涉，新羅元在海門東。
羲之故居
作者：釋廣聞
朝代：宋

亭前不改晉山河，亭下春風屈曲過。
我自不知賢者事，細挼花片付流波。
船子和尚贊
作者：釋廣聞
朝代：宋

一橈復一橈，打著打不著。
至今華亭上，猶更風波惡。
花翁
作者：釋廣聞
朝代：宋

傳來五葉到渠儂，略露些兒便不同。
自是普通年遠事，莫將一樣看春風。
蒸籠
作者：釋廣聞
朝代：宋

重重疊疊有來由，熱汗通身未肯休。
直得變生爲熟去，方知胡餠是饅頭。
虛舟
作者：釋廣聞
朝代：宋

一從橈下失關津，寂寞空橫斷岸濱。
夜夜蘆花照明月，可憐不見謝家人。
行素長老請自贊
作者：釋廣聞
朝代：宋

無獅子教兒之訣，無老貓上樹之機。
世無所容其拙，人或見謂之慈。
知之已熟，畫出何爲。
後三十年颺在𡏖𡒁堆頭，便令無光怪發現，未免起傍觀按劍之疑。
褙語錄
作者：釋廣聞
朝代：宋

路不賷糧笑復歌，三更月下入無何。
太平誰整閑戈甲，王庫初無如是刀。
覺海諸善友整經
作者：釋廣聞
朝代：宋

好風晴日滿谿山，又到桃源盡處還。
流水落花攔不住，幾多春色在人間。
觀音贊
作者：釋廣聞
朝代：宋

大士真慈念群生，有如慈母憶其子。
盡塵毛剎世界海，一一具此一念中。
惟此一念不退轉，如子得母亦復然。
眼聲耳色互三昧，情與無情同證入。
有能不作實證想，當知此相亦非實。
忽若子母不相知，大士實相常現前。
許宣平贊
作者：釋廣聞
朝代：宋

全肩擔荷時，落日重回首。
世無相逢人，先生不在酒。
謝靈運贊
作者：釋廣聞
朝代：宋

平生幾緉屐，自覺山招我。
不知身入畫，只貪山色好。
贈書華嚴
作者：釋廣聞
朝代：宋

南詢曾不涉途程，寫盡山雲海月情。
放筆看來親到處，一場特地又愁生。
贈蜀相士蓑衣道人
作者：釋廣聞
朝代：宋

夢入東南萬里餘，閲人多處定何如。
綠蓑又裹春風去，未必黄金換得渠。
趙居士施丹結萬人緣
作者：釋廣聞
朝代：宋

透瓶九轉有餘香，閲世情忘有未忘。
一萬人緣何日了，明朝烟水又茫茫。
送一徹二公再參無際和尚
作者：釋廣聞
朝代：宋

兩公未見無際前，謂從本有成話墮。
兩公既見無際後，謂是不同成兩箇。
明知見與未見時，蒼龍終不澄潭卧。
雲巖晚歸玲瓏巖，老兒家有彌天禍。
口皮邊禪慣賣弄，動輒引人入荒草。
不知兩公竟何意，春風又問東南道。
貧思舊債濟北馿，再欲一頓憨作麽。
當時失却一隻眼，賦過關門夾山老。
後三十年有話在，珍重此行休放過。
送僧歸蜀
作者：釋廣聞
朝代：宋

曾經巴峽聽啼猿，萬想千思舉不全。
一萬里風吹夢轉，月明人上錦江船。
送僧歸蜀
作者：釋廣聞
朝代：宋

脫得南方馿馬群，相逢無法可呈君。
看儂百衲袈裟上，半是吳雲半楚雲。
送布袋像與妙峰和尚
作者：釋廣聞
朝代：宋

百千諸佛豎降旗，大法猶懸一縷絲。
問訊率陀老慈氏，只是恰是下生時。
送愚菴和尚赴資福
作者：釋廣聞
朝代：宋

十分消息在竿頭，片甲纖鱗未足收。
怪得一番浮子動，西湖明月上金鈎。
送昭書記歸徑山
作者：釋廣聞
朝代：宋

錯下凌霄恨不忘，百城烟水漫茫茫。
思量六十蒿枝拂，鐵打心肝也斷腸。
送東山源和尚歸閩
作者：釋廣聞
朝代：宋

尋思六十蒿枝拂，如何再得一頓喫。
此是臨濟住後時，黄檗棒頭痛的的。
尋思昔日曾行脚，未離南方已先錯。
此是天平住後時，西院清風頓銷鑠。
此時人是彼時人，去時路是來時路。
老源胸中只自知，却道古人恰相似。
二月江湖春水生，拈得烏藤先我行。
得大愚力黄檗力，且聽住後真消息。
送林上人歸湖南
作者：釋廣聞
朝代：宋

無端活業盡平沉，只爲當時錯用心。
歸路又從湖畔過，水深不似恨深深。
送無言和尚赴楓林
作者：釋廣聞
朝代：宋

禍兮不入慎家門，除是知恩解報恩。
只用五峰曾中底，要人吐了要人吞。
送祖上人歸蜀
作者：釋廣聞
朝代：宋

只因月下甕吞蛇，贏得南來兩眼花。
換手槌胸應有日，知他死款屬誰家。
送蘭與樗寮張寺丞
作者：釋廣聞
朝代：宋

綠葉叢叢間紫莖，芳心細細爲誰傾。
不如去入芝蘭室，湊得仙家一段清。
達磨贊·其一
作者：釋廣聞
朝代：宋

趁得江頭航折葦，聽教後面風波起。
不負梁王所問來，只有此心如此水。
達磨贊·其三
作者：釋廣聞
朝代：宋

天寒京洛雪依然，三拜當時有底傳。
皇道無私太平日，行人猶說普通年。
達磨贊·其二
作者：釋廣聞
朝代：宋

對梁王突出全機，賺神光錯禮三拜。
熊耳月照嵩山雲，填溝塞壑無人會。
郁山主贊
作者：釋廣聞
朝代：宋

野水小橋外，諸峰凜寒色。
被馿子一交，至今翻不得。
針
作者：釋廣聞
朝代：宋

惡鉗鎚下現針鋒，正眼開時一線通。
百匝千重俱劄透，始知箇是夜深工。
門鈎
作者：釋廣聞
朝代：宋

彎彎曲曲箇形骸，曾向紅爐煅煉來。
觸著上頭關棙子，千門萬戶一時開。
陶淵明贊
作者：釋廣聞
朝代：宋

和露鋤豆苗，不覺日又夜。
飄然從何來，定在南山下。
雪牧
作者：釋廣聞
朝代：宋

整頓蓑衣禦苦寒，自家水牯自家看。
白漫漫處無香草，笛弄梅花過別山。
靈照賣笊籬贊
作者：釋廣聞
朝代：宋

手把長長竹摝籬，與爺同樂又同悲。
輕如毫末重山嶽，十字街頭賣與誰。
韋馱天變相贊
作者：釋廣聞
朝代：宋

橫兩腕中杵，現堆雲裏身。
權中示權處，依舊是天人。
魚籃相贊
作者：釋廣聞
朝代：宋

風吹兩鬢蕭蕭起，全身已是拖泥水。
何人領取鉤頭意，明明不在魚籃裏。
游碧落洞
作者：釋延吉
朝代：宋

碧落有仙躅，迴溪限塵跡。
虎穴建空巖，鳥道齊峭壁。
蒼松動寒吹，孤雲觸幽石。
物外詣所樂，高談混儒釋。
偈一首
作者：釋延壽
朝代：宋

孤猿叫落中巖月，野客吟殘半夜燈。
此境此時誰會意，白雲深處坐禪僧。
偈一首
作者：釋延壽
朝代：宋

欲識永明旨，門前一湖水。
日照光明生，風來波浪起。
凌雲峰
作者：釋延壽
朝代：宋

烟蘿高巘勢凌雲，影瀉斜陽出海門。
曾與支公探隠去，夜寒雷雨上方聞。
句·其一
作者：釋延壽
朝代：宋

步步寒華結，言言徹底冰。
句·其七
作者：釋延壽
朝代：宋

春雨閉花徑，晚雲生石樓。
句·其三
作者：釋延壽
朝代：宋

長時轉不停，非義亦非聲。
句·其二
作者：釋延壽
朝代：宋

牛胎生象子，碧海起紅塵。
句·其五
作者：釋延壽
朝代：宋

言前體道乾坤窄，筆下搜吟海嶽枯。
句·其八
作者：釋延壽
朝代：宋

草濃春徑狹，樹密晚窗陰。
句·其六
作者：釋延壽
朝代：宋

繞繡屏飛花外蝶，隔金籠語柳中鶑。
句·其四
作者：釋延壽
朝代：宋

若欲受持者，應須用眼聽。
同于秘丞賦瀑泉
作者：釋延壽
朝代：宋

大禹不知鑿，來源亦自成。
色應憐衆白，聲合讓孤清。
遠勢曾吞海，飛流欲噴鯨。
靈槎如可泛，天際問歸程。
定慧相資歌
作者：釋延壽
朝代：宋

祖教宗中有二門，十度萬行稱爲尊。
初名止觀助新學，後成定慧菩提根。
唯一法，似雙分。
法性寂然體真止，寂而常照妙觀存。
定爲父，慧爲母，能孕千聖之門戶。
增長根力養聖胎，念念出生成佛祖。
定爲將，慧爲相，能弼心王成無上。
永作羣生證道門，即是古佛菩提樣。
定如月，光爍外道邪星滅。
能挑智炬轉分明，滋潤道芽除愛結。
慧如日，照破無明之暗室。
能令邪見愚夫禪，盡成般若波羅蜜。
少時默，剎那靜，漸漸增修成正定。
諸聖較量功不多，終見靈臺之妙性。
瞥聞法，纔歷耳，能熏識藏覺種起。
一念回光正智開，須臾成佛法如是。
禪定力，不思義，變凡爲聖剎那時。
無邊生死根由斷，積劫塵勞巢穴墮。
湛心水，浄意珠，光吞萬象爍千途。
抉開己眼無瑕翳，三界元無一法拘。
覺觀賊，應時剋，攀援病，倏然浄。
蕩念垢兮洗惑塵，顯法身兮堅慧命。
如斷山，若停海，天翻地覆終無改。
瑩似琉璃含寶月，倏然無寄而無待。
般若慧，莫能量，自然隨處現心光。
萬行門中爲導首，一切時中稱法王。
竭苦海，碎邪山，妄雲捲盡片時間。
貧女室中金頓現，壯士額上珠潜還。
斬癡網，截欲流，大雄威猛更無儔。
能令鐵床銅柱冷，頓使魔怨業果休。
和諍訟，成孝義，普現羣生諸佛智。
邊邪惡慧盡朝宗，螻蟻鯤鵬齊受記。
偏修定，純陰爛物刳正命。
若將正慧照禪那，自然萬法明如鏡。
偏修慧，純陽枯物成迂滯。
須憑妙定助觀門，如月分明除霧翳。
勸等學，莫偏修，從來一體無二頭。
似禽兩翼飛空界，如車二輪乘白牛。
即向凡途登覺岸，便於業海泛慈舟。
或事定，制之一處無不竟。
或理定，唯當直下觀心性。
或事觀，明諸法相生籌算。
或理觀，頓了無一無那畔。
定即慧，非一非二非心計。
慧即定，不同不別絕觀聽。
或雙運，即寂而照通真訓。
或俱泯，非定非慧超常準。
一塵入定衆塵起，般若門中成法爾。
童子身中三昧時，老人身分談真軌。
能觀一境萬境同，近塵遠剎無不通。
真如路上論生死，無明海裏演圓宗。
眼根能作鼻佛事，色塵入定香塵起。
心境常同見自差，誰言不信波元水。
非寂非照絕言思，而寂而照功無比。
權實雙行闡正途，體用更資含妙旨。
勸諸子，勿虛棄，光陰如箭如流水。
散亂全因缺定門，愚盲祇爲虧真智。
真實言，須入耳，千經萬論同標記。
定慧全功不暫忘，一念頓歸真覺地。
定須習，慧須聞，勿使靈臺一點昏。
合抱之樹生毫末，積漸之功成寶尊。
獼猴學定生天界，女子纔思入道門。
自利利他因果備，若除定慧莫能論。
山居詩·其一
作者：釋延壽
朝代：宋

此事從來已絕疑，安然樂道合希夷。
依山偶得還源旨，拂石閒題出格詩。
水待凍開成細溜，薪從霜後拾枯枝。
因茲永斷攀緣意，誓與青松作老期。
山居詩·其一〇
作者：釋延壽
朝代：宋

曠然不被興亡墜，豁爾難教寵辱驚。
鼓角城遥無伺候，輪蹄路絕免逢迎。
暖眠紙帳茅堂密，穩坐蒲團石面平。
祇有此途爲上策，更無餘事可關情。
山居詩·其一一
作者：釋延壽
朝代：宋

觸目堪嗟失路人，坦然王道却迷津。
井籐梗上存餘命，石火光中保幻身。
任老豈知頭頂白，忘緣誰覺世閒春。
容顔枯槁元非病，亭沼消疏不是貧。
山居詩·其一七
作者：釋延壽
朝代：宋

松蘿閒鎖一身孤，履道安禪是密謨。
借問野雲誰斷續，思量春草自榮枯。
多見異獸心堪伏，來慣幽禽不用呼。
萬物盡從成熟得，莫教容易喪工夫。
山居詩·其一九
作者：釋延壽
朝代：宋

青山一坐萬緣休，努力應須與古儔。
散誕襟懷因絕趣，消疏活計爲無求。
花明小砌和春月，松暗前軒带雨秋。
景像自開還自合，怡然何必更忘憂。
山居詩·其一二
作者：釋延壽
朝代：宋

言行相應宜此地，空談大隠也無端。
升沈岐路非他得，生熟根機且自看。
瞋火微烟還漸息，貪泉餘潤亦消乾。
平生正直須甘取，虛幻門中莫自瞞。
山居詩·其一五
作者：釋延壽
朝代：宋

塵網休重織是非，冥心何不合玄微。
莊周夢裏多迷旨，惠子漁中少見機。
拶路古松和凍折，盤空枯葉带霜飛。
一言可達知音者，還得從吾此路歸。
山居詩·其一八
作者：釋延壽
朝代：宋

平生初志已酬之，懷抱怡然寂有歸。
古帙懶開緣得意，幽房長閉爲忘機。
數行鳥陣連雲沒，一带泉聲隔嶺微。
道合古今渾總是，何須更慮昔年非。
山居詩·其一六
作者：釋延壽
朝代：宋

抱朴澄神藴道光，石爐閒爇六時香。
曳空橫野雲和靜，逗石穿崖水自忙。
晚圃雨來葵葉嫩，晴坡燒後蕨苗長。
一心包盡乾坤內，莫把閒文更度量。
山居詩·其一四
作者：釋延壽
朝代：宋

進退應須與智論，浮萍自在爲無根。
埽門何太拋途轍，解珮猶能棄渥恩。
草徑旋封迷舊跡，苔階亂織露新痕。
不唯此景供遊賞，無限烟蘿盡一吞。
山居詩·其七
作者：釋延壽
朝代：宋

事多興廢莫持論，唯有禪宗理可尊。
似訥始平分別路，如愚方塞是非門。
刳腸祇爲生靈智，剖舌多因强語言。
爭似息機高卧客，年來年去道長存。
山居詩·其三
作者：釋延壽
朝代：宋

祇園閒適樂簞瓢，莫訝烟霞道路遥。
龍穴定知潛碧海，鵬程終是望丹霄。
撥雲巖下來泉脈，嚼草坡邊辨藥苗。
門鎖薜蘿無客至，庵前時有白雲朝。
山居詩·其三〇
作者：釋延壽
朝代：宋

何如深谷一遺人，宴坐經行不累身。
廢宅可嗟頻換主，凋叢愁見幾迴春。
尖尖石笑烟籠碧，點點苔錢雨洗新。
堪笑古人非我意，居山多是避强秦。
山居詩·其三一
作者：釋延壽
朝代：宋

有山有水更何憂，知足能令萬事休。
大道不從心外得，浮榮須向世閒求。
衝開烟縷飛黄鳥，點破潭心瀁白鷗。
好景盡歸余掌握，豈勞艱險訪瀛洲。
山居詩·其三七
作者：釋延壽
朝代：宋

息業怡神道最孤，藏名匿跡合良圖。
冥心難使龍神見，出語須教海嶽枯。
雲駐庵前疑有意，鳥鳴庭際似相呼。
資持隨分安排了，最急應須與道俱。
山居詩·其三三
作者：釋延壽
朝代：宋

萬象從來一徑通，但緣分別便西東。
遺簪祇爲情難盡，泣路方知意未窮。
偃仰不拋青嶂裏，往來多在白雲中。
平生分野應難比，澗飲林棲得古風。
山居詩·其三九
作者：釋延壽
朝代：宋

景虛情澹兩何依，抱一冥真絕萬機。
松韻餘風凉竹戶，柏摇殘露溼禪衣。
巖燈霧逼寒光小，石像塵昏古畫微。
得趣了然無所慮，任緣終日送斜暉。
山居詩·其三二
作者：釋延壽
朝代：宋

萬事從來祇自招，安危由己路非遥。
笙歌韻裏花先落，松檜枝閒雲未消。
數下磬聲孤月夜，一爐香翥白雲朝。
誰人會我高樓意，門掩空庭思寂寥。
山居詩·其三五
作者：釋延壽
朝代：宋

任運騰騰無所依，閒游長坐性怡怡。
疏林不遣閒人到，密意多應夜月知。
驟雨過時苔路滑，撥雲行處石橋危。
塵沙劫盡清風在，何假虛名上古碑。
山居詩·其三八
作者：釋延壽
朝代：宋

松陰疏冷罩寒門，靜見吾宗已絕論。
驅得萬途歸理窟，更無一事出心源。
烟雲忽閉巖前洞，鷄犬時聞嶺下村。
放曠本來無別意，免教停海起波痕。
山居詩·其三六
作者：釋延壽
朝代：宋

抱拙藏鋒過暮年，高名何必指前賢。
祇於心上標空界，誰說壺中別有天。
鬰密遠林停宿霧，蕭騷疏竹埽寒烟。
從茲不更移瓶錫，身外無餘意了然。
山居詩·其三四
作者：釋延壽
朝代：宋

遁逸從來格自高，莫將泰嶽比秋毫。
冷烟寒月真吾侶，瘦竹蒼松是我曹。
霜樹葉疏幽徑出，雲泉聲急曉風高。
唯當話道閒吟外，時得工夫補毳袍。
山居詩·其九
作者：釋延壽
朝代：宋

幽齋獨坐絕參詳，兀爾何如驟世忙。
拯濟終憑宏願力，安閒須得守愚方。
柴門半掩花空落，苔徑虛蹤草自荒。
最好靜中無一事，翛然唯得道芽長。
山居詩·其二
作者：釋延壽
朝代：宋

古樹交盤簇徑深，闃無人到爲難尋。
祇和算計千般事，誰解消停一點心。
冰鎖瀑聲中夜斷，雲吞嶽影半天沈。
寒燈欲絕禪初起，透牖疏風觸短襟。
山居詩·其二〇
作者：釋延壽
朝代：宋

自甘疏拙懶經營，大道從來戒滿盈。
但起貪心迷有限，誰能觸目悟無生。
雲融遠景危峰小，風戛寒溪野艇橫。
禪後不妨敷六義，祇圖歌出野人情。
山居詩·其二一
作者：釋延壽
朝代：宋

忙處須閒淡處濃，世情疏後道情通。
了然得旨青冥外，兀爾虛心罔象中。
泉細石根飛不盡，雲濛山脚出無窮。
樵夫釣客雖閒散，未必真棲與我同。
山居詩·其二七
作者：釋延壽
朝代：宋

投足烟巒養病軀，馳求終是用工夫。
千般有作皆從智，萬種無依自合愚。
意地已拋塵事業，心田唯種稻根株。
非時免見千人世，野食山袍自有謨。
山居詩·其二三
作者：釋延壽
朝代：宋

沈沈竹院鎖輕烟，澹澹霞光欲曙天。
遇境偶吟情自逸，逢人話道意無偏。
古松交處眠青帳，細草濃時坐碧氈。
祇此逍遥何所得，蔬食寒寢度年年。
山居詩·其二九
作者：釋延壽
朝代：宋

幽棲豈可事徒然，晝諷蓮經夜坐禪。
吟裏有聲皆實相，定中無境不虛玄。
直教似月臨千界，還遣如空度萬緣。
從此必知宏此志，免教虛擲愧前賢。
山居詩·其二二
作者：釋延壽
朝代：宋

且停多事莫矜誇，寂寞門中有道華。
隈嶺靜同猿窟宅，栽松閒共鶴生涯。
榮來祇愛添餘祿，春過誰能悟落花。
唯有卧雲塵外客，無思無慮老烟霞。
山居詩·其二五
作者：釋延壽
朝代：宋

巨侵層巒本自平，只緣人世强分明。
五侯門外悲觀意，長樂坡頭去住情。
學道不如忘有念，修身爭是了無生。
三祗功業猶難及，誰信塵勞直下明。
山居詩·其二八
作者：釋延壽
朝代：宋

急景韶顔不可追，豈堪回首暫思之。
浮雲已斷平生望，高節須存往日期。
庭樹任猿偷熟果，崖松停鶴惜高枝。
輪蹄碌碌何時歇，輾盡紅塵爲阿誰。
山居詩·其二六
作者：釋延壽
朝代：宋

霧鎖烟霾宴寂堂，含虛凝綠水雲鄉。
搜玄偈裏真風遠，招隠詩中野思長。
真柏最宜堆厚雪，危花終怯下輕霜。
滔滔一點無依處，舉足方知盡道場。
山居詩·其二四
作者：釋延壽
朝代：宋

危嶺如登百尺樓，千般異景望中收。
浮生但向忙時過，萬事須從靜處休。
道直豈教容鬼怪，理平唯祇使魔愁。
空門莫說無知己，滿目松蘿是我儔。
山居詩·其五
作者：釋延壽
朝代：宋

心地須教合死灰，藏機泯跡絕梯媒。
芳蘭祇爲因香折，良木多從被直摧。
寒逼花枝紅未吐，日融水面綠全開。
支頤獨坐經窗下，一片雲閒入戶來。
山居詩·其五〇
作者：釋延壽
朝代：宋

得理元來行自成，萬般情斷一心冥。
樵人不到緣山僻，遊客難逢爲嶽靈。
食蘗苦心何日就，看花醉眼幾時醒。
索然身外無餘物，雲滿前山水滿瓶。
山居詩·其五一
作者：釋延壽
朝代：宋

名利梯媒事已忘，唯憑拙直定行藏。
探玄休煉長生藥，助道時抄歇食方。
溪汲古痕山雨漲，樹摧殘枿野風狂。
一言欲寄休回首，塵路如今事正忙。
山居詩·其五七
作者：釋延壽
朝代：宋

一生占斷白雲鄉，適意孤高志自强。
報曉音聲棲鳥語，漏春消息早梅香。
吟經徐傍芙蕖岸，得偈閒書薜荔牆。
大道最親無達者，苦携瓶錫叩禪堂。
山居詩·其五三
作者：釋延壽
朝代：宋

林下安身別有方，營營何太路岐忙。
侯門夢過光陰促，禪室玄棲氣味長。
引水灌花春日媚，移松夾道暑天凉。
銜恩略報元功處，一炷晨風散後香。
山居詩·其五九
作者：釋延壽
朝代：宋

世途從此免相關，萬慮潛消野思閒。
菴樹逼春花自吐，巖巢欲暮鳥空還。
門前霧閉疑無路，檻外雲開忽有山。
宴坐石巖樵徑絕，姓名應不到人閒。
山居詩·其五二
作者：釋延壽
朝代：宋

豈是疏慵僻愛山，且圖餘事不相關。
休誇鳳詔千年貴，難敵禪扉半日閒。
透水戲魚隨浪沒，投巢孤鶴带雲還。
自然得到無心地，寂寂虛堂一景閒。
山居詩·其五五
作者：釋延壽
朝代：宋

退跡何人繼昔賢，凡途終是事謀先。
只知競逐浮雲富，誰解驚嗟逝水年。
寒影半疏霜後樹，秋聲千點雨中禪。
千般不更經營得，一榻無餘任自然。
山居詩·其五四
作者：釋延壽
朝代：宋

萬般惟道最堪依，一瞬榮枯萬古悲。
强笑低顔何忽忽，忘機絕慮自怡怡。
潛龍終要投深浦，巢鳥應須占健枝。
名利門中難立足，隠藏雲水更何之。
山居詩·其八
作者：釋延壽
朝代：宋

碧嶠經年常寂寂，更無閒事可相於。
超倫每效高僧行，得力難忘古佛書。
落葉亂渠憑水蕩，浮雲翳月倩風除。
方知嬾與真空合，一衲閒披憩舊廬。
山居詩·其六
作者：釋延壽
朝代：宋

達來何處更追尋，放曠誰論古與今。
風带泉聲流谷口，雲和山影落潭心。
資身自有衣中寶，濟世誰藏室內金。
策杖偶來林下坐，鳥聲相和唱圓音。
山居詩·其六〇
作者：釋延壽
朝代：宋

獨行獨坐任天然，幽隠難逢世網牽。
一志直教齊大道，萬般總是涉因緣。
水磨澗石平如鏡，春引巖藤直似弦。
虛幻已知休更續，蹄輪應不到山前。
山居詩·其六一
作者：釋延壽
朝代：宋

散誕疏狂得自然，免教拘迫事相牽。
潛龍不離滔滔水，孤鶴唯宜遠遠天。
透室寒光松檻月，逼人凉氣石渠泉。
非吾獨了西來意，竹祖桐孫盡入玄。
山居詩·其六七
作者：釋延壽
朝代：宋

數朝興廢狂風過，千載榮枯掣電飛。
早向權門思息意，莫於塵世自沈機。
一條水引閒花出，萬里雲隨獨鶴歸。
最要身安成大道，免教他後始知非。
山居詩·其六三
作者：釋延壽
朝代：宋

清平大業行皆奢，豈獨堯時聽所加。
豐儉由人天不遠，安危在智道非賒。
關津防害翻爲害，法令除邪却長邪。
爭似無言敷密化，既能成國又成家。
山居詩·其六九
作者：釋延壽
朝代：宋

三度曾經遊此地，從緣權順世閒情。
登山雖有謝安志，遁迹慚無慧遠名。
翠疊寒枝松未老，影深幽徑竹新成。
莫言去住關懷抱，雲本無心水自清。
山居詩·其六二
作者：釋延壽
朝代：宋

綠柳堤邊春色多，數樹重重裊翠蘿。
紅白花枝爭鬭發，晴陰天氣半相和。
中山謾醉千壺酒，易水徒悲一曲歌。
塵世無憑唯道外，榮枯瞬息盡消磨。
山居詩·其六五
作者：釋延壽
朝代：宋

棲真境界太玄鄉，靜見吾宗不可量。
好句祇憑詩斷送，閒緣唯遣道消亡。
雨絲雲織輕條密，烟素風抽細縷長。
竟日虛懷無一事，金瓶秋水石爐香。
山居詩·其六八
作者：釋延壽
朝代：宋

幽棲带郭半山峰，密意虛懷莫可同。
事到定中消息靜，景於吟處煉磨空。
玲瓏色淡松根月，敲磕聲清竹罅風。
獨坐獨行誰會我，羣星朝北水朝東。
山居詩·其六四
作者：釋延壽
朝代：宋

焦翼枯鱗成底事，分明可驗莫愁哉。
君恩只可量功受，世利應須任運來。
豈信敗從成處得，誰知榮是辱邊媒。
但看越分殊求者，唯向身中積禍胎。
山居詩·其四
作者：釋延壽
朝代：宋

貪生養命事皆同，獨坐閒居意頗慵。
入夏驅馳巢樹鵲，經春勞役探花蜂。
石爐香盡寒灰薄，鐵磬聲微古鏽濃。
寂寂虛懷無一念，任從蒼蘚沒行蹤。
山居詩·其四〇
作者：釋延壽
朝代：宋

遁迹無圖匿姓名，萬重山後葺茅亭。
隨情因事搜新偈，探妙窮微閱古經。
與道交時心絕念，從緣感處物通靈。
應須長遠存高節，屹屹喬松老更青。
山居詩·其四一
作者：釋延壽
朝代：宋

閒思塵世大悠哉，進趣門中盡可該。
拋却工夫平世路，枉勞心力搆僊臺。
隘空雲水千重合，帀野烟霞一徑開。
幸有圓成平坦處，辛勤誰解望山來。
山居詩·其四七
作者：釋延壽
朝代：宋

豪貴從他縱勝遊，多歡終是復多愁。
茅茨舍宇偏安穩，糞埽衣裳最自由。
數片雲飛書案上，一條泉路卧床頭。
分明自有安身處，爭柰人閒不肯休。
山居詩·其四三
作者：釋延壽
朝代：宋

身心閒後思怡然，緬想難忘契道言。
千種却教歸淡薄，萬般須是到根源。
疏疏雨趁歸巢鳥，密密烟藏抱子猿。
禪罷吟來無一事，遠山驅景入茅軒。
山居詩·其四九
作者：釋延壽
朝代：宋

高懷怡淡景相和，纔到塵途事便多。
碧嶂好期長定計，朱門唯見暫時過。
雄雄負氣爭權路，岌岌新墳占野坡。
成敗分明剛不悟，未知凡俗意如何。
山居詩·其四五
作者：釋延壽
朝代：宋

携筇閒步望山行，竟日逍遥任野情。
上嶺梯登危石側，渡溪橋踏古槎橫。
綠羅水皺巖根急，紅錦霞舒海面明。
一軸詠懷高尚意，援毫因事偶吟成。
山居詩·其四六
作者：釋延壽
朝代：宋

負氣爭權事可悲，金貂繡轂盡何之。
唯聞野棘盤荒冢，祇見空陵疊壞碑。
燈暗竹堂行道夜，烟昏石窟坐禪時。
怡然自得真棲處，何用經營別路岐。
山居詩·其四四
作者：釋延壽
朝代：宋

萬境閒來情澹澹，羣囂息後思微微。
當時白業無門入，今日玄關有路歸。
熟果不摇翻自落，生禽誰喚却驚飛。
到頭何用空忙得，任運應須待對機。
武肅王有旨石橋設齋會進一詩·其三
作者：釋延壽
朝代：宋

智泉福海莫能逾，親自王恩運睿謨。
感現盡冥心境界，資持全固道根株。
石梁低翥紅鸚鵡，烟嶺高翔碧鷓鴣。
勝妙重重惟禱祝，永資軍庶息災虞。
武肅王有旨石橋設齋會進一詩·其二
作者：釋延壽
朝代：宋

仙源佛窟有天台，今古嘉名遍九垓。
石磴嵌空神匠出，瀑泉雄壯雨聲來。
景强偏感高僧住，地勝能令遠思開。
一等翹誠依此處，自然靈貺作梯媒。
武肅王有旨石橋設齋會進一詩·其五
作者：釋延壽
朝代：宋

幡花寶蓋滿清川，祈禱迎來聖半千。
莫道聖緣無影響，須知嘉會有因緣。
空中長似聞天樂，巖畔嘗疑有地仙。
何必更尋兜率去，重重靈應事昭然。
武肅王有旨石橋設齋會進一詩·其六
作者：釋延壽
朝代：宋

登雲步嶺涉烟程，好景隨心次第生。
聖者已符祥瑞事，地靈全副禱祈情。
洞深重疊拖雲濕，灘淺潺湲漱水清。
願滿事圓歸去路，便風相送片帆輕。
武肅王有旨石橋設齋會進一詩·其四
作者：釋延壽
朝代：宋

凌晨迎請倍精誠，親敬鮮花異處清。
羅漢攀枝呈梵相，巖僧倚樹現真形。
神幡雙出紅霞動，寶塔全開白氣生。
都爲王心標意切，滿空盈月瑞分明。
武肅王有旨石橋設齋會進士一詩共六首·一
作者：釋延壽
朝代：宋

南有天台事可尊，孕靈含秀獨超羣。
重重曲澗侵危石，步步層巖踏碎雲。
金雀每從雲裏現，異香多向夜深聞。
當知此界非凡界，一道幽奇各自分。
永明山居詩（六十九首）·五十八
作者：釋延壽
朝代：宋

養性攄情不記年，免尋雲水更參禪。
有心用處還應錯，無意看時却宛然。
析法尚嫌灰斷果，燒丹堪愍地行仙。
欲知此理誰人會，水自朝東月自圓。
永明山居詩（六十九首）·五十六
作者：釋延壽
朝代：宋

野景陶情皆得意，凡夫舉目盡堪愁。
秦川幾度埋番骨，棘路還曾聳玉樓。
幻體不知波上沫，狂心須認鏡中頭。
浮生役役貪榮者，求到真空卒未休。
永明山居詩（六十九首）·六十六
作者：釋延壽
朝代：宋

得喪從來事甚均，任緣徒用苦勞神。
野蔬隨分堪充口，石室依稀可庇身。
碧海幾時無去棹，紅衢何日息征輪。
若教求道如求利，舉世渾成無事人。
永明山居詩（六十九首）·十三
作者：釋延壽
朝代：宋

怡和心境了然同，大道無私處處通。
舉世豈懷身後慮，誰人暫省事前空。
門開巖石千山月，簾捲溪樓一檻風。
羸體健來知藥力，緣心寂後覺神功。
永明山居詩（六十九首）·四十二
作者：釋延壽
朝代：宋

千途盡向空源出，萬景終歸一路通。
忽爾有心成大患，坦然無事却全功。
春開小岫調新綠，水漾漂霞蘸晚紅。
莫道境緣能幻惑，達來何處不消融。
永明山居詩（六十九首）·四十八
作者：釋延壽
朝代：宋

高才宏略氣凌雲，世上浮名夢裏身。
蘇氏謾稱降六國，韓公休說捲三秦。
當朝雖立千年事，古廟唯存一聚塵。
畢竟思量渾大錯，何如林下養天真。
白馬峰
作者：釋延壽
朝代：宋

湖外層峰瀉危瀑，天際陰陰長寒木。
南北行人望莫窮，秋雲一片橫幽谷。
積翠峰
作者：釋延壽
朝代：宋

翠壓羣峰地形直，落日猿聲在空碧。
天風吹散斷崖雲，古松長露三秋色。
舟中
作者：釋延壽
朝代：宋

一水浮千棹，悠悠來去人。
纜開湘浦岸，帆落楚江濱。
風色東西變，潮痕旦暮新。
祗茲澄漢色，幾度化爲塵。
蛾眉峰
作者：釋延壽
朝代：宋

盤空勢險露巖根，深洞聲寒落石泉。
好是雨餘江上見，水雲僧出認西天。
野遊
作者：釋延壽
朝代：宋

獨步出衡茅，寒雲著地交。
燒平多敗穴，葉落見危巢。
金鷄峰
作者：釋延壽
朝代：宋

松蘿高鎮夏長寒，透出羣峰畫恐難。
造化功成彰五德，洞天雲散露花冠。
閒居
作者：釋延壽
朝代：宋

閒居誰似我，退跡理難過。
要勢危身早，浮榮敗德多。
雨催蟲出穴，寒逼鳥移窠。
野逕無人翦，疏窗入薜蘿。
偈二首·其一
作者：釋彌光
朝代：宋

夢幻空花，何勞把捉。
得失是非，一時放卻。
偈二首·其二
作者：釋彌光
朝代：宋

一物不將來，兩肩擔不起。
直下便承當，坐在屎窖裏。
偈五首·其一
作者：釋彌光
朝代：宋

一拶當機怒雷吼，驚起須彌藏北斗。
洪波浩渺浪滔天，拈得鼻孔失卻口。
偈五首·其三
作者：釋彌光
朝代：宋

一九與二九，相逢不出手。
凍得鴟吻頭，面南看北斗。
諸禪人，曉不曉，地爐火冷莫嫌寒，更有樵夫赤腳走。
偈五首·其二
作者：釋彌光
朝代：宋

兒時曾向山前住，老大還歸山上來。
雲外堂前逢蔡柳，大家拍掌笑咍咍。
偈五首·其四
作者：釋彌光
朝代：宋

今朝臘月二十，衲僧門風壁立。
進前擬問如何，劈面老拳箭疾。
和參政李漢老
作者：釋彌光
朝代：宋

胡牀穩坐已通津，何處更尋不二門。
八苦起時全體現，不知誰解報深恩。
和學士吳元昭
作者：釋彌光
朝代：宋

通身一穿金鎖骨，正眼觀來猶剩物。
縱使當機覿面提，敢保居士猶未徹。
頌古二首·其一
作者：釋彌光
朝代：宋

生銕鑄就崑崙兒，頭輕腳重肚皮大。
明眼衲僧薩普吒，九十日中看不破。
看不破，笑倒嵩山破竈墮。
頌古二首·其二
作者：釋彌光
朝代：宋

家家盡看野狐兒，見者雖多識者稀。
百怪千妖俱掃跡，春風已到萬年枝。
偈
作者：釋彥充
朝代：宋

世尊不說說，迦葉不聞聞。
水流黄葉來何處，牛带寒鴉過遠村。
呈東林道顔禪師頌
作者：釋彥充
朝代：宋

爲人須爲徹，殺人不見血。
德山與巖頭，萬里一條鐵。
頌古五首·其一
作者：釋彥岑
朝代：宋

胡孫喫毛蟲，烏狗上佛殿。
大地雪漫漫，澄江浄如練。
頌古五首·其三
作者：釋彥岑
朝代：宋

岣嶁峯頭神禹碑，字青石赤形模奇。
無目仙人纔一見，便應撫掌笑嘻嘻。
雲暗蒼龍化葛陂。
頌古五首·其二
作者：釋彥岑
朝代：宋

蠻奴赤脚上皇州，賣盡奇珍跨白牛。
貪著市朝人作市，又隨歌舞上官樓。
多意氣，好風流，月冷珠簾掛玉鈎。
分明忘却來時路，百尺竿頭輥繡毬。
頌古五首·其五
作者：釋彥岑
朝代：宋

沒蹤迹處莫藏身，看來端是眼中塵。
全機打破繫馿橛，棒頭敲出玉麒麟。
頌古五首·其四
作者：釋彥岑
朝代：宋

一橈打著這瞎漢，堪笑令猶行一半。
竿頭絲線釣鯨波，趯浪拏雲猶是鈍。
句
作者：釋彥强
朝代：宋

一間茅屋元無主，付與山頭野火燒。
山居
作者：釋彥强
朝代：宋

老矣毋能役，巖分草草綠。
放渠藜六尺，銷得屋三椽。
雪盡收茶早，雲晴拾菌鮮。
有時臨近澗，揎手弄潺湲。
圓相觀音菩薩瑞像頌
作者：釋彥泯
朝代：宋

妙覺慈悲主，身雲瑩碧霞。
光輪停夜月，瓔珞綴千花。
無畏全心普，分形應類差。
圓通斯第一，名號遍恒沙。
處處得消息，頭頭感嘆嗟。
和風飛語燕，斜日噪寒鴉。
昂首清塵眼，稱名斷苦芽。
諦視觀圓滿相，砧杵落誰家。
偈二首·其二
作者：釋得昇
朝代：宋

萬仞崖頭打一推，待渠絕後復蘇來。
活鱍鱍禪須自悟，萬重關鎖一時開。
句·其一
作者：釋從垣
朝代：宋

泉石天象轉，花月地痕虛。
句·其三
作者：釋從垣
朝代：宋

習字带秋收柿葉，學詩和月嚥梅花。
句·其二
作者：釋從垣
朝代：宋

□踏浪□知浪險，蝶翻花宅惜花空。
句·其五
作者：釋從垣
朝代：宋

吟詩已得池塘夢，學易獨明天地心。
句·其六
作者：釋從垣
朝代：宋

杜宇一聲蒼樹遠，黄鸝三囀落花深。
偈
作者：釋從密
朝代：宋

開口不是禪，合口不是道。
踏步擬進前，全身落荒草。
偈·其一
作者：釋從悅
朝代：宋

耳目一何清，端居幽谷裏。
秋風入古松，秋月生寒水。
衲僧於此更求真，兩箇猢猻垂四尾。
偈·其三
作者：釋從悅
朝代：宋

無法亦無心，無心復何捨。
要真盡屬真，要假全歸假。
平地上行船，虛空裏走馬。
九年面壁人，有口還如啞。
偈·其二
作者：釋從悅
朝代：宋

常居物外度清時，牛上橫將竹笛吹。
一曲自幽山自綠，此情不與白雲知。
偈·其四
作者：釋從悅
朝代：宋

夜夜抱佛眠，朝朝還共起。
起坐鎮相隨，語默同居止。
欲識佛去處，祇這語聲是。
辭衆偈
作者：釋從悅
朝代：宋

四十有八，聖凡盡殺。
不是英雄，龍安路滑。
歸寂頌
作者：釋從朗
朝代：宋

三十年來住木陳，時中無一假功成。
有人問我西來意，展似眉毛作麽生。
頌古三十八首·其一
作者：釋從瑾
朝代：宋

誰在畫樓西，相逢語笑低。
到家春色晚，花落鷓鴣啼。
頌古三十八首·其一〇
作者：釋從瑾
朝代：宋

一箭射雙鵰，雙鵰隨手落。
波摇岳陽城，月滿滕王閣。
頌古三十八首·其一一
作者：釋從瑾
朝代：宋

當年高甲已登科，讀盡人間萬卷書。
今日一身天地窄，思量好事不如無。
頌古三十八首·其一七
作者：釋從瑾
朝代：宋

恁麽不得總不得，脫却布衫赤骨律。
劈頭一搭忽翻身，便見口開并眼白。
頌古三十八首·其一三
作者：釋從瑾
朝代：宋

剃頭頭光生，洗脚脚清爽。
脫衣上牀眠，抓著通身癢。
頌古三十八首·其一二
作者：釋從瑾
朝代：宋

一喝當頭雷電奔，人間說亦暗銷魂。
看來豈止聾三日，直至如今海嶽昏。
頌古三十八首·其一五
作者：釋從瑾
朝代：宋

徹底冰壺無影像，倒翻筋斗模難成。
千峰雨歇黄梅後，桂魄還從海上生。
頌古三十八首·其一八
作者：釋從瑾
朝代：宋

同根一體都如夢，夢裏惺惺眼又花。
蝴蝶飛來過牆去，不知春色落誰家。
頌古三十八首·其一六
作者：釋從瑾
朝代：宋

無目仙人揣骨頭，暗中摸索認王侯。
價高畢竟無人買，冷却勾欄懡㦬休。
頌古三十八首·其一四
作者：釋從瑾
朝代：宋

竹籬茆舍酒旗斜，一個胡蘆敗兩家。
酒後不知天與地，皈來滿地是桃花。
頌古三十八首·其七
作者：釋從瑾
朝代：宋

九年冷坐已敗闕，隻履西歸更脫空。
後代兒孫空妄想，鷗鴣啼不爲春風。
頌古三十八首·其三
作者：釋從瑾
朝代：宋

隔牆見角便騎牛，騎入紅塵鬧市遊。
遊徧歸來欄裏卧，三更半夜失踪由。
頌古三十八首·其三〇
作者：釋從瑾
朝代：宋

當面非暗投，應機皆直說。
乾峰與雲門，兩口同一舌。
若是續貂人，弄巧便成拙。
頌古三十八首·其三一
作者：釋從瑾
朝代：宋

頓超見色聞聲句，不涉明心悟道言。
花落鳥啼巖下寺，月明人喚渡頭船。
頌古三十八首·其三七
作者：釋從瑾
朝代：宋

佛手驢脚生緣，南海波斯泛鐵船。
精金美玉團堆賣，畢竟何曾直一錢。
頌古三十八首·其三三
作者：釋從瑾
朝代：宋

洞庭湖裏失却船，赤脚波斯水底眠。
盡大地人呼不起，春風吹入杏花村。
頌古三十八首·其三二
作者：釋從瑾
朝代：宋

當陽打動番南鼓，萬象森羅立地聞。
不是大家齊則劇，難消白日到黄昏。
頌古三十八首·其三五
作者：釋從瑾
朝代：宋

我脚何似驢脚，急走歸家日將落。
自古長安如鏡平，無端醉倒黄幡綽。
頌古三十八首·其三八
作者：釋從瑾
朝代：宋

南枝向暖北枝寒，何事春風作兩般。
憑仗高樓莫吹笛，大家留取倚闌看。
頌古三十八首·其三六
作者：釋從瑾
朝代：宋

人人有箇生緣，且非東土與西天。
擊珊瑚樹枝枝好，撒水銀珠顆顆圓。
頌古三十八首·其三四
作者：釋從瑾
朝代：宋

我手何似佛手，合掌面南看北斗。
兔推明月上千峰，引得寒山開笑口。
頌古三十八首·其九
作者：釋從瑾
朝代：宋

不會黄梅佛法，夢中合眼惺惺。
此地無金二兩，俗人酤酒三升。
頌古三十八首·其二
作者：釋從瑾
朝代：宋

大地絕纖塵，面南看北斗。
嫁雞逐雞飛，嫁狗逐狗走。
頌古三十八首·其二〇
作者：釋從瑾
朝代：宋

悟得平常達本鄉，時人多怕落平常。
青春只有九十日，爛醉都無一百場。
頌古三十八首·其二一
作者：釋從瑾
朝代：宋

鐘送黄昏雞報曉，趙州何用閒煩惱。
裂破虛空作兩邊，古廟香爐出芝草。
頌古三十八首·其二三
作者：釋從瑾
朝代：宋

威風凜凜不容攀，跳入懷中便解顔。
不是酒腸寬似海，爭知詩膽大如山。
頌古三十八首·其二九
作者：釋從瑾
朝代：宋

古帆未掛時，後園驢吃草。
日短苦夜長，行人須及早。
頌古三十八首·其二六
作者：釋從瑾
朝代：宋

棚前夜半弄傀儡，行動威儀去就全。
子細思量無道理，裏頭畢竟有人牽。
頌古三十八首·其二四
作者：釋從瑾
朝代：宋

無魔無我已降魔，添得時人眼裏花。
今日鏌铘無用處，也知賊不打貧家。
頌古三十八首·其五
作者：釋從瑾
朝代：宋

藴空誰見法中王，覿體何曾礙劍光。
古廟藤蘿穿戶牖，斷碑風雨碎文章。
頌古三十八首·其八
作者：釋從瑾
朝代：宋

自有覓不得，無端面發紅。
翻身喫一𨈀，兩手摸虛空。
頌古三十八首·其六
作者：釋從瑾
朝代：宋

踏翻地軸地不動，推倒天關天更高。
穩泛鐵船歸少室，至今天下起風濤。
頌古三十八首·其四
作者：釋從瑾
朝代：宋

家家門口透長安，不見纖毫眼界寬。
無法無人誰付囑，難兄難弟自相謾。
頌古三首·其一
作者：釋從瑾
朝代：宋

睦州擔板漢，從來見一邊。
淺深三尺水，上下兩重天。
頌古三首·其三
作者：釋從瑾
朝代：宋

玄沙驢前，雲門馬後。
更問如何，合取狗口。
頌古三首·其二
作者：釋從瑾
朝代：宋

開口不見齒，伸手不見掌。
夜半忽相逢，葛藤長萬丈。
句
作者：釋德
朝代：宋

竚看長空垂巨澤，直教四海盡豐登。
禱雨頌
作者：釋德
朝代：宋

振法雷，擊法鼓。
布慈雲，灑甘露。
偈頌十首·其一
作者：釋德光
朝代：宋

口似血盆呵佛祖，牙如劍樹駡諸方。
而今死入阿鼻獄，看你如何孟八郎。
偈頌十首·其一〇
作者：釋德光
朝代：宋

一月普現一切水，一切水月一月攝。
諸佛法身入我性，我性同共如來合。
大小永嘉，和屎合尿。
偈頌十首·其一一
作者：釋德光
朝代：宋

一法不明，翳汝眼睛。
眼睛不明，世界崢嶸。
偈頌十首·其三
作者：釋德光
朝代：宋

蓬萊有箇李八伯，一對眼睛如漆黑。
且莫錯認定盤星。
偈頌十首·其九
作者：釋德光
朝代：宋

趙州南，石橋北，觀音院裏有彌勒。
祖師遺下一隻履，直至而今尋不得。
偈頌十首·其二
作者：釋德光
朝代：宋

機輪轉處，作者猶迷。
祖令當行，魔軍膽喪。
偈頌十首·其五
作者：釋德光
朝代：宋

十五日已前，千人萬人把不住。
十五日已後，漫天網子百千重。
正當十五日，龍袖拂開全體現，象王行處絕狐蹤。
偈頌十首·其八
作者：釋德光
朝代：宋

靈隠全提向上機，不知誰是丈夫兒。
嶺梅漏泄春消息，雪裏橫開三四枝。
偈頌十首·其六
作者：釋德光
朝代：宋

靈山一句無差別，直截分明爲君决。
藕絲孔裏騎大鵬，竹篦打落天邊月。
偈頌十首·其四
作者：釋德光
朝代：宋

世尊拈花，迦葉微笑。
一對鐵槌，渾無孔竅。
圜悟和尚贊
作者：釋德光
朝代：宋

纔呼小玉便知歸，撞破天關碎鐵圍。
拈出東山暗號子，至今千古峭巍巍。
女真進千手千眼觀音像頌
作者：釋德光
朝代：宋

一手動時千手動，一眼觀時千眼觀。
自是太平無一事，何須弄出幾多般。
布袋和尚贊
作者：釋德光
朝代：宋

拊背乞錢成漏泄，回頭轉腦昧真機。
可憐閙裏無人識，空自肩擔布袋歸。
捧賜佛照禪師號敕黄示衆
作者：釋德光
朝代：宋

天書親自日邊來，一道神光遍九垓。
爲瑞爲祥恩力大，直教枯木解花開。
溈山問仰山臨濟得大愚力得黄蘗力頌
作者：釋德光
朝代：宋

黄蘗山頭遭痛棒，大愚肋下報寃讎。
當機一喝驚天地，直得曹溪水逆流。
示僧鄮郭建接待
作者：釋德光
朝代：宋

玉几峯高難措足，行人多向半途休。
無棲泊處開門戶，箇箇教伊到地頭。
示建彌陀會
作者：釋德光
朝代：宋

了得惟心是道場，彌陀元不在西方。
面門出入無人薦，剎剎塵塵迸寶光。
答御製頌
作者：釋德光
朝代：宋

一句截流心路絕，千差萬別豁然通。
等閑更進竿頭步，莫問西來及與東。
答御製頌
作者：釋德光
朝代：宋

當陽一句子，平地步青雲。
踏翻關棙處，便是主家春。
興化打克賓克賓如此答頌
作者：釋德光
朝代：宋

罰錢出院揚家醜，興化聱頭遇克賓。
父子不傳真秘訣，棒頭敲出玉麒麟。
舉船子和尚覆船入水而逝頌
作者：釋德光
朝代：宋

驀口一橈全殺活，點頭三下鼻遼天。
至今千古風流在，誰道華亭覆却船。
進即心即佛非心非佛頌
作者：釋德光
朝代：宋

即心即佛無蹊徑，非佛非心有變通。
直下兩頭俱透脫，新羅不在海門東。
頌古十三首·其一
作者：釋德光
朝代：宋

出得山來早是遲，却於世上討便宜。
直饒一念超三界，好與拳頭劈面椎。
頌古十三首·其一〇
作者：釋德光
朝代：宋

入門便喝絕商量，空奮雙拳立紀綱。
反轉殺人三角眼，叢林千古受災殃。
頌古十三首·其一一
作者：釋德光
朝代：宋

師之一字見還難，直下應須透祖關。
縱使祖關開正眼，前頭更有萬重山。
頌古十三首·其一二
作者：釋德光
朝代：宋

親到龍潭不見龍，紙燈吹滅眼頭空。
一條白棒掀天地，滅却西來達磨宗。
頌古十三首·其七
作者：釋德光
朝代：宋

趙州勘婆，百發百中。
趁得老鼠，打破油甕。
頌古十三首·其三
作者：釋德光
朝代：宋

尊者親曾見佛來，雙眉策起笑顔開。
古今不隔絲毫許，天上人間孰可陪。
頌古十三首·其九
作者：釋德光
朝代：宋

黄蘗棒頭曾不顧，高安拳下錯商量。
從茲徧界生荆棘，佛法初無一寸長。
頌古十三首·其二
作者：釋德光
朝代：宋

一畝之地，三蛇九鼠。
子細看來，是何面胔。
頌古十三首·其五
作者：釋德光
朝代：宋

非風旛話露全機，千古叢林起是非。
咄這新州賣柴漢，得便宜是落便宜。
頌古十三首·其六
作者：釋德光
朝代：宋

喪盡生涯賣笊籬，白拈火裏討便宜。
看來伎倆只如此，也道心空及第歸。
頌古十三首·其四
作者：釋德光
朝代：宋

颺下採樵斧，直入碓坊舂。
一脚踏到底，黄梅信息通。
偈
作者：釋德宏
朝代：宋

上士相逢擊石火，迸出流星眨眼過。
是渠成佛已多時，堪笑癡禪黑處坐。
阿呵呵，冥然作夢幾時休，守卻飯籮空忍餓。
普通禪寺·其一
作者：釋德惠
朝代：宋

古寺何年有，巍峨入杳冥。
水如僧眼碧，山作佛頭青。
瓦礫皆能說，虛空亦解聽。
道人心已死，窗下卷殘經。
普通禪寺·其二
作者：釋德惠
朝代：宋

問訊巖中主，形枯雪滿頭。
住山何歲月，壞衲幾春秋。
傍石千間屋，騰空百尺樓。
盡從心地出，聲價甲西州。
羅霄洞
作者：釋德最
朝代：宋

江南三月春無邊，谿竹十里花爭妍。
兒童且莫吹羌管，我欲臨流枕石眠。
頌古
作者：釋德會
朝代：宋

放行把住謾周遮，一段風流出當家。
不是當年漆桶破，爭能撒土又拋沙。
偈
作者：釋德止
朝代：宋

不因言句不因人，不因物色不因聲。
夜半吹燈方就枕，忽然這裏已天明。
浯溪圖
作者：釋德止
朝代：宋

夷途勿拋控，拋控馬多失。
挹水勿極量，極量器多溢。
安史起天寶，轉戰竟奔北。
辭臣獻頌詩，要垂萬世則。
一字堪白首，大書仍深刻。
誰作浯溪圖，千里在咫尺。
飛湍如有聲，旁匯浸層碧。
巉絕半巖間，髣髴見鳥迹。
不覺加手磨，真恐苔蘚沒。
國姓前後異，天運古今一。
向來文武才，坐籌或操筆。
種種皆可稱，俯仰重歎息。
願君寶此圖，置之丹粉壁。
昔人如可作，想像壯胸臆。
疊石庵
作者：釋德止
朝代：宋

疊石峰之顛，下瞰楊梅澗。
平地數畝餘，水石光燦爛。
偈
作者：釋德淳
朝代：宋

俱胝一指頭，一毛拔九牛。
華嶽連天碧，黄河徹底流。
截却指，急回眸。
青箬笠前無限事，綠簑衣底一時休。
頌古
作者：釋德淳
朝代：宋

昨日定今日不定，正令已行皆逐正。
卓下靈山皂纛旗，百萬麾軍皆乞命。
自題月軒
作者：釋德聰
朝代：宋

軒前轆轤轉冰盤，軒裏詩成徹骨寒。
多少人來看明月，誰知倒被月明看。
留春亭
作者：釋德葵
朝代：宋

聞說芳亭著意濃，留連美景一壺中。
歌聲不放鶑聲老，酒面長陪花面紅。
筍迸玉簪穿落日，柳拖金綫繫東風。
時人盡道春歸去，疑是桃源路忽通。
精進閣
作者：釋德葵
朝代：宋

五月六月火雲蒸，家家納凉前後庭。
樓頭四鼓五鼓急，閣上猶聞人誦經。
題海慧寺畫水壁
作者：釋德葵
朝代：宋

君不見昔人十日畫一水，摩挲漥窿隨手起。
若非胸次吞江湖，安得波瀾來筆底。
我來蕭寺觀奇蹤，壁間隠隠騰蛟龍。
初疑乘風馭弱水，恍然坐我蓬萊宮。
又疑去年八月秋水溢，陰風襲人廊廡濕。
誰知畫者巧通神，董羽至今羞死筆。
此水不是畫，一水一水勢相及。
對此融神坐終日，後人雖畫畫不出。
何如倒却毘陵華嚴壁，海慧北廊推第一。
重陽
作者：釋德豐
朝代：宋

戰盡今秋見太平，西風多作北風聲。
不吹烏帽吹氈帽，籬下黄花笑不成。
新笋
作者：釋德輝
朝代：宋

竹笋初生牛犢角，蕨芽新長小兒拳。
旋挑野菜炊香飯，便是江南二月天。
辭世偈
作者：釋德輝
朝代：宋

一生無利亦無名，圓頂方袍自在行。
道念只從心上起，禪機俱向舌根生。
百千萬劫假非假，六十三年真不真。
今向無名叢內去，不遺一物在南屏。
偈二首·其一
作者：釋德週
朝代：宋

舉體露堂堂，十分無罣礙。
千聖不能傳，萬靈咸頂戴。
擬欲共商量，開口百雜碎。
偈二首·其二
作者：釋德週
朝代：宋

回互不回互，覷見沒可睹。
透出祖師關，踏斷人天路。
呵呵呵，悟不悟，落花流水知何處。
頌
作者：釋德遵
朝代：宋

索火之機實快哉，藏鋒妙用少人猜。
要會我師親的旨，紅爐火盡不添柴。
偈
作者：釋德韶
朝代：宋

通玄峰頂，不是人門。
心外無法，滿目青山。
頌
作者：釋德韶
朝代：宋

暫下高峰已顯揚，般若圜通遍十方。
人天浩浩無差別，法界縱橫處處彰。
一葦亭
作者：釋心月
朝代：宋

長江一葦浪花開，合國咸知不再來。
千古憑欄一惆悵，豈知脚下滑如苔。
中山
作者：釋心月
朝代：宋

英標拔俗一千丈，壁立孤危不可攀。
南北東西徒斫額，誰知步步在其間。
亮座主贊
作者：釋心月
朝代：宋

心與虛空講未終，一呼回首一開容。
勿言去後無消息，雲外西山翠掃空。
偈頌一百五十首·其一〇〇
作者：釋心月
朝代：宋

未出胞胎事已蹉，出胞胎後轉誵訛。
韶陽拄杖頭邊眼，供佛燒香不在多。
偈頌一百五十首·其一〇一
作者：釋心月
朝代：宋

天高地迥，海闊山遥。
秋風襲衣，拄杖𨁝跳。
偈頌一百五十首·其一〇五
作者：釋心月
朝代：宋

座已陞，衣已披，法作麽生說。
但得雪消去，自然春到來。
偈頌一百五十首·其一〇八
作者：釋心月
朝代：宋

初五初十，鐵蛇鑽不入。
有也莫將去，無也莫將來。
南嶽自南嶽，天台自天台，那更峨嵋對五臺。
偈頌一百五十首·其一〇六
作者：釋心月
朝代：宋

五九四十五，太陽開門戶。
一點微雲何處來，散作人間三日雨。
曉來忽推窗，所見非常處。
白玉作樓臺，爛銀爲國土。
鹽官王老師，歡喜無著處。
拈起須彌槌，擊動虛空皷。
清音聞遠近，雅韻貫今古。
法眼和一通，聽之猶莽鹵。
古人有言兮，千年田，八百主。
偈頌一百五十首·其一一一
作者：釋心月
朝代：宋

青山門外白雲飛，楊柳溪邊引客歸。
莫怪坐來頻勸酒，自從別後見君稀。
偈頌一百五十首·其一一九
作者：釋心月
朝代：宋

渠儂家住白雲鄉，南北東西路渺茫。
幾度欲歸歸未得，忽聞巖桂送幽香。
偈頌一百五十首·其一一二
作者：釋心月
朝代：宋

敕書來自九重天，寶墨琳琅色尚鮮。
移取巖間枯樹子，和根植向鷲峰巔。
偈頌一百五十首·其一一八
作者：釋心月
朝代：宋

巴陵三轉語，南源女人拜。
人貧智短，馬瘦毛長，靈鷲峰頭一炷香。
偈頌一百五十首·其一一六
作者：釋心月
朝代：宋

一人跨三脚馿，一人騎三角虎。
三家村裏交肩，萬仞崖頭移步。
偈頌一百五十首·其一三
作者：釋心月
朝代：宋

夜寒錯認定盤星，金屑霏霏翳眼睛。
教壞平人至今日，惺惺剗地不惺惺。
偈頌一百五十首·其一三一
作者：釋心月
朝代：宋

閏二月十有五，靈山有語今分付。
心洞十方，通今貫古。
途路未歸人，朝朝復暮暮。
不醉桃花村，定入杏花塢。
何如相喚復相呼，飛來峰下喫茶去。
偈頌一百五十首·其一三七
作者：釋心月
朝代：宋

一月相拋不出門，幾經花縣幾烟村。
桑麻影裏炊香早，松竹陰中笑語溫。
幽磬朝離迎白日，疎鍾晚泊送黄昏。
捲旗收陣歸來也，誰是知恩與報恩。
偈頌一百五十首·其一三九
作者：釋心月
朝代：宋

空手把鋤頭，步行騎水牛。
人從橋上過，橋流水不流，動地清風來未休。
咄，下座佛殿，別聽因由。
偈頌一百五十首·其一三二
作者：釋心月
朝代：宋

修行作佛人無數，捏目無非是亂花。
十劫坐來還懡㦬，不圖打草要驚蛇。
偈頌一百五十首·其一三四
作者：釋心月
朝代：宋

與麽來者，過者邊立。
不與麽來者，過者邊立。
與麽不與麽，花須連夜發，莫待曉風吹。
偈頌一百五十首·其一二
作者：釋心月
朝代：宋

一葉落，天下秋，布袋今朝又解頭。
古路不曾生寸草，慈明何事過汾州。
偈頌一百五十首·其一二一
作者：釋心月
朝代：宋

未見此老人已前，上是天下是地。
既見此老人之後，山是山水是水。
一別五十年，恩怨通身是。
沒量大人，擡脚不起，累了兒兮累了孫，惱亂春風何日已。
偈頌一百五十首·其一二七
作者：釋心月
朝代：宋

雲門一曲，臘月二十五。
驚起陝府鐵牛，撞倒石霜角虎。
時節既相當，因緣難莽鹵。
偈頌一百五十首·其一二三
作者：釋心月
朝代：宋

常在途中久不歸，可憐庭戶草離離。
青山門外忽相見，問著剛然道不知。
偈頌一百五十首·其一二八
作者：釋心月
朝代：宋

人人有一坐具地，占斷猶來自祖翁。
四界打量量不盡，及時耕種待秋風。
偈頌一百五十首·其一二四
作者：釋心月
朝代：宋

此君面目甚分明，曲曲斜斜是幾莖。
但得一回親見後，不隨風雨聽虛聲。
偈頌一百五十首·其一五〇
作者：釋心月
朝代：宋

靈山一別二千年，聖世重逢豈偶然。
細掬清泉揩老眼，豁開雲霧見青天。
偈頌一百五十首·其一六
作者：釋心月
朝代：宋

一夏三箇月，已過兩箇月。
子細好生觀，只餘一箇月。
說與林下人，莫空度歲月。
偈頌一百五十首·其一四
作者：釋心月
朝代：宋

頻頻喚汝不歸家，貪向門前撮土沙。
每到年年三月裏，滿城開盡牡丹花。
偈頌一百五十首·其一四〇
作者：釋心月
朝代：宋

月五日亦五，那堪時正午。
採藥藥最靈，問疾疾即愈。
偈頌一百五十首·其一四一
作者：釋心月
朝代：宋

賢明宰輔聖明君，好語山中喜得聞。
願飲淳風餐至化，五香敬作一爐焚。
偈頌一百五十首·其一四七
作者：釋心月
朝代：宋

然燈之前，六六三十六。
然燈之後，九九八十一。
數目甚分明，因甚數不出。
數得出，弄到彌勒下生，依舊杳無消息。
偈頌一百五十首·其一四三
作者：釋心月
朝代：宋

宸奎飛下九重天，鳳舞鸞翔墨色鮮。
水石山雲最佳處，慇懃一炷玉爐烟。
偈頌一百五十首·其一四九
作者：釋心月
朝代：宋

五髻峰頭望海東，煙重重又水重重。
同人相見論心事，又得西來一信通。
偈頌一百五十首·其一四二
作者：釋心月
朝代：宋

清浄慈門剎塵數，共生如來一妙相。
以大願力出世間，示梵王身宣正法。
三十六旬有六日，惟有此日最吉祥。
稽首慇懃一瓣香，萬歲千秋爲壽考。
偈頌一百五十首·其一四八
作者：釋心月
朝代：宋

溪山送別出門日，雲水相迎得路時。
七佛軌儀持鉢去，滿船載得月明歸。
偈頌一百五十首·其一四四
作者：釋心月
朝代：宋

尊臨四海聖明君，步步毗盧頂上行。
自己法身只者是，巍然千古振佳聲。
偈頌一百五十首·其七七
作者：釋心月
朝代：宋

風磨湛湛真空體，雨洗如如法界身。
大地山河并萬象，今朝與佛共生辰。
偈頌一百五十首·其七三
作者：釋心月
朝代：宋

廬陵米價沒高低，直下承當已是遲。
多少牙人并販子，却來升合較毫釐。
偈頌一百五十首·其七九
作者：釋心月
朝代：宋

大厦非一木可支，巨舟須衆手可濟。
衆手既集亦復同心，南北東西無往不利。
偈頌一百五十首·其七五
作者：釋心月
朝代：宋

沒誵訛處最誵訛，美玉無瑕貴切磋。
幾度渾崙提不起，鼠肝蟲臂總由他。
偈頌一百五十首·其七四
作者：釋心月
朝代：宋

七佛已前只與麽，七佛之後亦復然。
片雲生晚谷，孤鶴下遼天。
偈頌一百五十首·其三
作者：釋心月
朝代：宋

元正啟祚，萬物咸新。
山形拄丈子，只麽黑鱗皴，時來也解笑翻身。
倒腹傾腸爲君說，唱歌須是帝鄉人。
偈頌一百五十首·其三〇
作者：釋心月
朝代：宋

古人底，今人底。
道著道不著，一場沒巴鼻。
象王回旋，師子遊戲，洎合扶不起。
偈頌一百五十首·其三七
作者：釋心月
朝代：宋

我有一語，通今貫古。
全主全賓，全規全矩。
直下承當，未敢相許。
偈頌一百五十首·其三九
作者：釋心月
朝代：宋

我有一要，千差齊照。
未曾拈花，不勞微笑。
擬問如何，雲橫海嶠。
偈頌一百五十首·其三五
作者：釋心月
朝代：宋

混不得，類不齊，六爻宛轉見重離。
夜深下視千山白，不是其中人不知。
偈頌一百五十首·其三八
作者：釋心月
朝代：宋

我有一機，對面提持。
石火莫及，電光罔追。
偈頌一百五十首·其三六
作者：釋心月
朝代：宋

我有一言，徹根徹源。
舉之不全，聽之不圓。
擬問如何，蒼天蒼天。
偈頌一百五十首·其三四
作者：釋心月
朝代：宋

去年七月十五，去去留之不住。
今年七月十五，住住推之不去。
去也師子翻身，住也象王回顧。
偈頌一百五十首·其九〇
作者：釋心月
朝代：宋

百丈下堂句，雲門顧鑒咦。
進前叉手立，端的許誰知。
偈頌一百五十首·其九一
作者：釋心月
朝代：宋

法身向上法身邊，會得咸通無後先。
一箇矬來一箇跛，擔爲一擔更無偏。
偈頌一百五十首·其九二
作者：釋心月
朝代：宋

平懷常實事同風，正在昏昏夢寐中。
扶起脊梁重猛省，莫教蹉過五更鍾。
偈頌一百五十首·其九五
作者：釋心月
朝代：宋

白髮垂垂一葉身，今年貧似去年貧。
住山不與山爲主，水石煙雲也笑人。
偈頌一百五十首·其九八
作者：釋心月
朝代：宋

把手同歸者，琅琅笑語新。
移身藏北斗，舉步入南辰。
少室殘冬雪，武林三月春。
轆轤千萬偈，頑石兩眉伸。
偈頌一百五十首·其九六
作者：釋心月
朝代：宋

與麽也在我，不與麽也在我。
明眼漢擔拄杖遶天下橫行，爲什麽透這些子不得。
偈頌一百五十首·其九四
作者：釋心月
朝代：宋

憑欄拭目舊山川，疊疊峰巒带曉煙。
不是夢中論夢事，今朝正是普通年。
偈頌一百五十首·其二一
作者：釋心月
朝代：宋

得也與麽，未得也與麽。
寒灰燒殺人，冷地不可卧。
丹霞燒木佛，因甚院主眉鬚墮。
偈頌一百五十首·其二三
作者：釋心月
朝代：宋

閙中靜悄悄，靜中閙浩浩。
側耳聽不聞，舉步行不到。
沒誵訛，勿尋討。
鴉作鴉鳴，鵲作鵲噪。
偈頌一百五十首·其二八
作者：釋心月
朝代：宋

六月火邊坐，有眼無耳朶。
鐵蛇鑽不入，鐵牛衝不破。
偈頌一百五十首·其五
作者：釋心月
朝代：宋

連城之璧本無瑕，何事生來便撒沙。
跛脚阿師知落處，好冤家有惡冤家。
偈頌一百五十首·其五〇
作者：釋心月
朝代：宋

赤心報國丈夫兒，進退存亡己自知。
蓋世英雄寧畏死，一時忠勇更無誰。
冶城夜月將軍墓，蔣岳春雲武帝祠。
從此龍光山下寺，龜哥也著載豐碑。
偈頌一百五十首·其五一
作者：釋心月
朝代：宋

三月二十五，芳春餘幾許。
一道平常心，顛言及倒語。
謾道舉手摘楊花，那知漫空飛柳絮。
趁流光，猛提取。
喫粥了也，洗鉢盂去。
偈頌一百五十首·其五三
作者：釋心月
朝代：宋

禪禪萬萬千，眉插鬢，耳垂肩。
千花影裏，百草頭顛。
或時虛空裏釘橛，或時旱地上生蓮，引得寒山子笑掀天。
吟得新詩一兩聯，足成三百篇。
偈頌一百五十首·其五九
作者：釋心月
朝代：宋

玉轉珠回著眼看，有相干處沒相干。
只將此箇以爲主，一劍倚天星斗寒。
偈頌一百五十首·其五二
作者：釋心月
朝代：宋

不見一法在門外，平地無端自活埋。
若是金毛師子子，急須移步入門來。
偈頌一百五十首·其五八
作者：釋心月
朝代：宋

龍蟠虎踞，今古嶷然。
楚水秦淮，滔滔無間。
偈頌一百五十首·其八
作者：釋心月
朝代：宋

竺土大僊心，東西密相付。
謹白參玄人，光陰莫虛度。
偈頌一百五十首·其八一
作者：釋心月
朝代：宋

犀牛扇子破多時，全暗全明。
問著元來總不知，最爲親切。
無限清風與頭角，成群作隊。
盡同雲雨去難追，鼻繩在我手裏。
偈頌一百五十首·其八七
作者：釋心月
朝代：宋

風前敲落珊瑚枝，白玉鞭頭直下垂。
要識香林家住處，水晶宮殿草離離。
偈頌一百五十首·其八三
作者：釋心月
朝代：宋

山前田地誰爲主，喜見靈苗戰晚風。
將謂年年求歲稔，由來歲歲願年豐。
偈頌一百五十首·其八五
作者：釋心月
朝代：宋

密密綿綿細著工，從來此室不通風。
庭前三尺齊腰雪，身在靄然和氣中。
偈頌一百五十首·其八八
作者：釋心月
朝代：宋

我佛入深山，六載冷相守。
中夜一舉頭，南辰對北斗。
於此眼皮穿，一場成漏逗。
普觀大地人，此事皆具有。
至今二千年，公案宛如舊。
不見趙州曾有言，修行變作不唧銜。
偈頌一百五十首·其八六
作者：釋心月
朝代：宋

於食等者，於法亦等。
於法等者，於食亦等。
法食雙運，平等普熏。
偈頌一百五十首·其八四
作者：釋心月
朝代：宋

三種病二種光即不問，且如何是法身。
不識廬山真面目，只緣身在此山中。
偈頌一百五十首·其六二
作者：釋心月
朝代：宋

凜凜孤風藏不得，倒騎角虎出山來。
大唐國裏人無數，糓酒糓糟喚不回。
喚得回，笑容未動，牙爪先開。
偈頌一百五十首·其六八
作者：釋心月
朝代：宋

曉披北山雲，暮宿北山雨。
來爲北山人，須辨北山主。
偈頌一百五十首·其六四
作者：釋心月
朝代：宋

偃蹇蒼髯十萬本，參差翠玉數千竿。
風敲月戶三秋冷，雨打茅堂六月寒。
偈頌一百五十首·其四
作者：釋心月
朝代：宋

忌口自然諸病減，多情未免有時勞。
貧居動便成違順，只得清閑一味高。
偈頌一百五十首·其四〇
作者：釋心月
朝代：宋

我有一句，非默非語。
日用見成，一時分付，依前罔措。
偈頌一百五十首·其四七
作者：釋心月
朝代：宋

厨庫對僧堂，三門朝佛殿。
南來與北來，一見一切見。
偈頌一百五十首·其四五
作者：釋心月
朝代：宋

出得塵來又入塵，休論便重復便輕。
試看門外清溪水，動靜由來一樣清。
偈頌一百五十首·其四六
作者：釋心月
朝代：宋

一番風雨送寒來，底事開爐爐未開。
寄語參玄諸上士，冷湫湫處且相隈。
偈頌一百五十首·其四四
作者：釋心月
朝代：宋

山遥海闊古蘭若，月白風清老比丘。
萬象森羅總賓客，相逢莫不小低頭。
偈頌二十一首·其二一
作者：釋心月
朝代：宋

參禪須是鐵漢，著手心頭便判。
直趣無上菩提，一切是非莫管。
偈頌六十五首·其四二
作者：釋心月
朝代：宋

心同虛空界，示等虛空法。
證得虛空時，無是無非法。
再刊大慧語
作者：釋心月
朝代：宋

妙喜胸中流出底，重華天子手親書。
大千俱壞此不壞，別板刊行亦聽渠。
出山相贊
作者：釋心月
朝代：宋

棄却金輪尊貴人，要來平地討艱辛。
如斯面目塵埃甚，更說優曇別是春。
出山相贊·其二
作者：釋心月
朝代：宋

六載入山緣底事，復緣底事出山來。
毒心毒行人難見，但見春風笑臉開。
刺血寫法華
作者：釋心月
朝代：宋

矮窗岑寂中，一字一點血。
血盡筆禿時，止止不須說。
劍堂
作者：釋心月
朝代：宋

平常不露鋒鋩句，凜凜風霜威自全。
脚未跨門先照顧，那知已喪髑髏前。
勸請首座掛牌上堂
作者：釋心月
朝代：宋

三春去向那邊去，九夏來從屋力來。
一喝兩頭俱坐斷，人天眼目與誰開。
烏飛兔走，地轉天回，時有清風匝九垓。
寒山子滿頭灰，引得豐干笑滿腮。
北宗贊
作者：釋心月
朝代：宋

菩提有樹鏡無塵，玉兔懷胎入紫宸。
七百僧龍第一座，信衣推與負舂人。
十六羅漢贊
作者：釋心月
朝代：宋

飛錫五天雲冉冉，泛杯南海浪悠悠。
一毫頭上輕收拾，不是冤家不聚頭。
南叟
作者：釋心月
朝代：宋

住在何方號阿誰，默然不答笑熙怡。
知君不是北來者，下載清風合自知。
和偃溪
作者：釋心月
朝代：宋

謝郎無月夜撐船，不覺平沈偃水邊。
隨手一篙盤得轉，渾家洗脚上床眠。
和張防禦
作者：釋心月
朝代：宋

我有一方田，於中息萬緣。
生涯雖寂爾，日用不徒然。
知足長年樂，無求在處禪。
西隣知此意，松竹銷寒煙。
和掃破庵塔·其一
作者：釋心月
朝代：宋

白{亻幺刀}叢中第一尊，硬將明越作台溫。
將頭撞破虛空後，又把金針鎖細痕。
和掃破庵塔·其二
作者：釋心月
朝代：宋

平林風靜塢雲輕，一掬寒泉薦客情。
會與此山重有約，何妨一日一經行。
善禪人登徑山侍癡絕
作者：釋心月
朝代：宋

三年共住不相識，眉目橫分鼻脩直。
狹路逢渠何所之，欲上凌霄峰頂立。
凌霄一峰插天高，餘峰起伏皆兒曹。
我曾眺目察秋毫，三千剎海空勞勞。
峰頂老人八十二，湛湛雙眸映秋水。
戲笑怒駡謦欬聲，總是吾家第一義。
老人問汝來何從，進前叉手宜當胸。
更看武步生清風，何愁老人無笑容。
國一見代宗起立圖贊
作者：釋心月
朝代：宋

法地安然不動移，振身而立亦相宜。
勿於起坐經行外，別討大唐天子師。
如行新戒落髮升座
作者：釋心月
朝代：宋

患累資生無有涯，選官選佛學丹霞。
須知髮剗殿前草，不礙萱開堂北花。
萬法從心心是正，一心逐物物皆邪。
夜窗寂寂青松下，究徹根源始到家。
孟府送猿有頌次韻謝之
作者：釋心月
朝代：宋

居從岩洞友熊羆，養在侯門送石溪。
要識將軍成物意，往來莫作聽猿啼。
宗道者贊
作者：釋心月
朝代：宋

一雙破草鞋，無跟又無耳。
袈裟包不得，拄杖挑不起。
只知赤脚下桐城，不免桐城人笑你。
容大師水陸陞座說偈
作者：釋心月
朝代：宋

末山一境不露頂，直下全超五障身。
佛國無邊皆自己，臺山大會付何人。
苾蒭草碧枝枝秀，菡萏花紅葉葉新。
外祖深恩只者是，一菴和氣暖於春。
寄日本國相模平將軍
作者：釋心月
朝代：宋

徑山收得江西信，藏在山中五百年。
轉送相模賢太守，不煩點破任天然。
寄蔣山癡絕和尚·其一
作者：釋心月
朝代：宋

急水上旗翻五色，飛流中毬輥百花。
相逢相笑勿相笑，人途在中未到家。
寄蔣山癡絕和尚·其二
作者：釋心月
朝代：宋

沒絃琴三弄五弄，無孔笛一聲兩聲。
明月浮空天似水，長安歸夢恰三更。
寶華法堂
作者：釋心月
朝代：宋

老蚌虛含素月胎，庭前花雨自成堆。
吾將倒轉風雷舌，未必繽紛動地來。
小師正恭寫松源掩室并師山行圖請贊·其二
作者：釋心月
朝代：宋

清空片雲，古潭萬象。
飄然何來，湛然何往。
識則不識，知而無知。
鐵壁銀山，挨開者誰。
小師正知畫師頂相請贊
作者：釋心月
朝代：宋

高厚同源，萬殊一體。
卓爾何來，湛然非止。
覽蜀天雲，挹龍淵水。
際會如斯，孰窮所以。
正知知之，不出乎是。
山偈奉餞九江純禪者歸東林受業
作者：釋心月
朝代：宋

年來佛法带誵訛，十卜干千不較多。
寄語東林略擡手，看伊眼腦是如何。
布袋贊·其一
作者：釋心月
朝代：宋

儱侗十圍腹，婆娑三尺軀。
折拄杖攪無邊香水海，破布囊貯百億須彌盧。
等箇人㗭哩㗭哩，覓文錢蘇嚕蘇嚕。
天上無，地下無，四明山色開畫圖。
布袋贊·其二
作者：釋心月
朝代：宋

放布袋而立，携布袋而去。
他日下生來，別道一轉語。
補處之尊，弄真像假。
拋却內宮，來使奉化。
回觀時髑髏眼睛瀝未盡，緊靠處布袋骨董放不下。
放得下，未必遭人强描畫。
延壽化帳
作者：釋心月
朝代：宋

捲起何如放下時，微風輕撼碧雲垂。
夜深動地蚊雷吼，病枕安然總不知。
彭檢法號仍舊
作者：釋心月
朝代：宋

者漢本來無面目，幾年向外空馳逐。
驀然憶著便歸來，六六依前三十六。
待月了殘經贊
作者：釋心月
朝代：宋

數黑豆子老和尚，石上松根得意時。
自憐末後一句子，只許天邊明月知。
思惟相觀音贊·其一
作者：釋心月
朝代：宋

春禽晝啼，秋蟲夜吟。
有耳皆聞，何獨觀音。
如是而知，如是而覺。
面目現前，超諸餘學。
思惟相觀音贊·其二
作者：釋心月
朝代：宋

燕語鶑吟，鴉鳴鵲噪。
聲有差殊，聞無顛倒。
聞性既寂，聲塵亦空。
一點悲心，在處圓通。
慵衲
作者：釋心月
朝代：宋

寒涕垂頤懶不收，肯將佛法挂心頭。
針筒線袋也拈却，古毳從教爛壞休。
損翁
作者：釋心月
朝代：宋

明知爲學日有益，不知爲道又如何。
但覺家貧身漸老，聰明不及舊時多。
政黄牛贊·其一
作者：釋心月
朝代：宋

湖水湖山面面奇，烟雲風月總新詩。
悠然句意不及處，也解將牛作馬騎。
政黄牛贊·其二
作者：釋心月
朝代：宋

肩聳湖山瘦，眼明湖水秋。
往來誰是伴，白鷺與黄牛。
文宗嗜蛤蜊圖贊
作者：釋心月
朝代：宋

一點悲心擘不開，鑊湯衮處笑盈腮。
希奇之事朕深信，是與君王說法來。
方巖
作者：釋心月
朝代：宋

烏雲屯了白雲屯，雲歛稜層四面分。
平實嶮巇都坐斷，且無花雨落紛紛。
昌大師住廣福說偈勉之
作者：釋心月
朝代：宋

桂岩桂子久飄香，時節催開選佛場。
莫作末山施半杓，使人特地喚娘娘。
明上座贊
作者：釋心月
朝代：宋

大庾嶺頭提不起，本來面目尚埃塵。
南枝不放春消息，也是茫茫漏網人。
明鑑先生
作者：釋心月
朝代：宋

支干念二金釘子，變態無窮無盡時。
盡大地人都釘定，先生知後更誰知。
普化贊·其二
作者：釋心月
朝代：宋

邈得先師真，鼻孔不相似。
大悲院裏歸，馿鳴較些子。
月潭
作者：釋心月
朝代：宋

皎潔清光艷艷寒，幾回撈摝犯波瀾。
憑誰說與寒山子，莫把吾心一樣看。
朝陽穿破衲贊
作者：釋心月
朝代：宋

簷前負日暖烘烘，敗壞重加補綴工。
盡大地人窮性命，都盧劄在一針鋒。
李翱見藥山圖贊
作者：釋心月
朝代：宋

千株松下謁癯仙，冷淡烟霞別是天。
授與刀圭元不識，却來携手水雲邊。
楊居士請贊
作者：釋心月
朝代：宋

水中之月，鏡裏之形。
一頂春雪，半肩秋雲。
觀而無觀曰正觀，聞而無聞曰真聞。
畫工作汝汝即我，居士識吾吾非君。
是兮非兮分不分，贊之毀之徒云云。
歸雲
作者：釋心月
朝代：宋

拖雲從龍去又回，無心却似有心來。
只因怕失老僧約，永日岩房撥不開。
水茶磨
作者：釋心月
朝代：宋

機輪瞥轉已多時，苦澁分明只自知。
轆轆放身隨浪輥，傍觀贏得眼如眉。
沈兼簽記夢
作者：釋心月
朝代：宋

一微塵裏三千界，半剎那間八萬春。
如是往來如是住，不知誰主又誰賓。
泛蓮觀音贊
作者：釋心月
朝代：宋

一葉蓮舟泛渺瀰，誦觀音也戴阿彌。
希奇妙相毫端上，五濁衆生知未知。
浄髮
作者：釋心月
朝代：宋

頂門些子娘生髮，剗了還生卒未休。
斜把金刀勾得著，一毫頭是一毫頭。
添藏經施主水陸陞座說偈
作者：釋心月
朝代：宋

大悲心上流出底，呼爲切脚若爲評。
不知切脚什麽字，寫不成兮呼不成。
依依稀稀如半月，髣髣髴髴若三星。
分付老昭諸善士，生生世世壽康寧。
清溪
作者：釋心月
朝代：宋

咫尺曹源有路通，游魚何事自迷蹤。
有聲爲到不平處，一點塵泥斷不容。
溪翁
作者：釋心月
朝代：宋

水落曾知杓柄長，家風從此轉凄凉。
有時浪起無風處，冷看截流人自忙。
無照
作者：釋心月
朝代：宋

自憐一點不揩磨，開眼還同合眼過。
莫道渾家全淈𣸩，瞞他些子看如何。
無瑕
作者：釋心月
朝代：宋

本體溫如又瑩如，擬心雕琢費工夫。
自家寶藏只這是，切莫揩磨染污渠。
無諍
作者：釋心月
朝代：宋

拈花微笑爭端起，面壁安心閙鋪開。
數到老盧明上座，使人心識一時灰。
無象
作者：釋心月
朝代：宋

澹泊虛閑未動爻，有何單拆與重交。
太平時代合如是，卦子逢人莫亂拋。
無隠
作者：釋心月
朝代：宋

望州烏石未相見，南嶽天台幾對談。
引得廬山曾失笑，至今滿面是羞慚。
玉侍者出世鹿苑
作者：釋心月
朝代：宋

行海無風戒月孤，新開鹿苑舊規模。
一千七百傳燈上，樣子分明見也無。
璞翁
作者：釋心月
朝代：宋

隠密全真處，渾崙未剖時。
從來只與麽，不用討瑕疵。
甜瓜
作者：釋心月
朝代：宋

不惜渾崙次第僉，把將來語太無厭。
而今一片落誰手，管取甜時徹蒂甜。
異手相士
作者：釋心月
朝代：宋

天地同根歸一指，先生三四已爲多。
等閑豎起拳頭處，數量如何數得他。
省行堂主往霅川化油
作者：釋心月
朝代：宋

火冷灰寒老病身，一燈深夜伴孤貧。
忍將滴滴思鄉淚，說與溪頭問疾人。
石鏡
作者：釋心月
朝代：宋

堅頑豈是鑄成底，雨洗風磨只自如。
勿謂全然不照燭，山精破膽已無餘。
石門
作者：釋心月
朝代：宋

雲鎖苔封勢嶮巇，也曾敲擊費輪槌。
只緣入作不得處，忘却心行路絕時。
示上元主簿
作者：釋心月
朝代：宋

單提一字趙州無，三尺吹毛也不如。
萬別千差齊斬斷，白雲不敢犯清虛。
示圓闍梨偈
作者：釋心月
朝代：宋

我有明珠一顆，久被塵勞關鎖。
而今塵盡光生，照破青山萬朶。
示天童幹延壽化士
作者：釋心月
朝代：宋

家有良醫病轉多，無棲泊處最誵訛。
水如藍也花如錦，依舊簷聲滴舊窠。
示慧日侍者德禪人偈
作者：釋心月
朝代：宋

北磵磵邊纔緩步，石溪溪畔又移身。
俊哉龍鳳親生子，何必南陽令斬新。
示本上座
作者：釋心月
朝代：宋

勿遊鱼魯刁刀市，莫逐千干十卜人。
他日有緣重會面，金毛獅子要嚬呻。
祥符喜長老請贊
作者：釋心月
朝代：宋

三巖日暖經行地，雙徑風清宴坐時。
昔不少年今不老，如何描邈使人知。
立雪方丈
作者：釋心月
朝代：宋

少室門庭冷似冰，可師曾此一沉吟。
夜闌各自知寒冷，莫待齊腰三尺深。
聰大師號無聞送廣福住院
作者：釋心月
朝代：宋

來日臺山大會齋，隔身句子絕安排。
如今已落無聞手，雙放雙收機莫偕。
自在觀音贊
作者：釋心月
朝代：宋

日高花影重，風暖鳥聲碎。
在在圓通門，門門觀自在。
寶陀峰頂較些些，片月分輝照滄海。
臭庵
作者：釋心月
朝代：宋

自家汗氣不曾覺，口未曾開人已知。
熏出蘇州二石佛，一人掩鼻一攢眉。
船子和尚贊
作者：釋心月
朝代：宋

機語相符句合頭，離鈎三寸已吞鈎。
孤舟短棹都拋却，直得朱涇水逆流。
荷澤贊
作者：釋心月
朝代：宋

荷澤元來不姓高，嶺頭一網竟難逃。
爾曹若不論知解，知解無因到爾曹。
莊宗中原之寶圖贊
作者：釋心月
朝代：宋

搜索乾坤宇宙間，中原之寶祕形山。
若非呈似老興化，往往人將作等閑。
菩提橋
作者：釋心月
朝代：宋

石頭一路平如掌，步步風波險處行。
渡馬渡馿都莫問，等閑奪得祖師名。
蜆子贊·其二
作者：釋心月
朝代：宋

古廟爐灰冷，長江烟水寒。
再三撈摝得，難上酒臺盤。
行者德山改名德止
作者：釋心月
朝代：宋

吾宗一德山，天下同仰企。
寥寥數百年，清風來未已。
汝名今與同，初非犯其諱。
人前一呼喚，不覺聳衆耳。
易以艮爲山，辭以艮爲止。
宜將止易山，只移一畫子。
吾當尊前賢，不得不如此。
行者智江歸廬山乞頌
作者：釋心月
朝代：宋

庭前荒草正萋萋，却憶丹霞剗去時。
蓮社峰高相見了，回來却把聖僧騎。
裴休捧佛請安名圖贊
作者：釋心月
朝代：宋

持來面目已全彰，出就呈機驗當行。
千釋迦文萬彌勒，都盧攝入一身光。
西竺浄長老請贊
作者：釋心月
朝代：宋

色見聲求，二俱不是。
離聲色外，轉沒巴鼻。
石火光中，掣電影裏。
要見石谿，且莫瞌睡。
見山亭
作者：釋心月
朝代：宋

柳陌花衢爛熳游，不知日月去如流。
擡眸忽見家山在，雙手難遮滿面羞。
見性堂
作者：釋心月
朝代：宋

髑髏瀝盡眼頭寬，炯炯圓明一顆寒。
莫怪年來昏怛甚，鐘聲却被鼓聲瞞。
言法華贊
作者：釋心月
朝代：宋

褰裳登九重，走筆書十三。
兩頭俱不住，臨去又圖南。
說無生話圖贊
作者：釋心月
朝代：宋

收拾山雲海月情，團欒鼻直眼眉橫。
龜毛拂子兔角杖，敲得虛空嚗嚗聲。
豐干寒拾贊·其一
作者：釋心月
朝代：宋

只解踞虎頭，不解收虎尾。
你若訐露人，人也訐露你。
出沒虎聲中，卷舒牛跡上。
半是小兒嬉，半是大人相。
豐干寒拾贊·其二
作者：釋心月
朝代：宋

執爨灰滿頭，掃地塵撲面。
巖下細思量，一場不著便。
贊北磵和尚
作者：釋心月
朝代：宋

調古風高，神清氣逸。
聞一唯陞素王之堂，見微笑入空王之室。
恢恢綽綽兮以一而貫萬，寂寂寥寥兮會萬而歸一。
此豈非八十三，住龍床角邊。
南山之浄慈，佛照之真子，北磵老賊者耶。
贊寂巖忠和尚
作者：釋心月
朝代：宋

師之出處，師之面顔。
雲橫楚甸，雨過淮山。
閲其語錄，見其作用。
玉轉珠回，雲興泉湧。
寂巖之道，莫能形容。
我今贊之，持尺量空。
趙州不下禪床接二王圖贊
作者：釋心月
朝代：宋

折脚禪床接斷薪，猶堪傴坐揖高賓。
明知裂土熏天富，難鬭他家徹骨貧。
送一默翁入浙
作者：釋心月
朝代：宋

有佛處不得住，鐵鞭擊碎珊瑚樹。
無佛處急走過，澄潭不許蒼龍卧。
三千里外莫錯舉，剔起眉毛眼卓堅。
與麽則不去也，百城烟水難圖畫。
摘楊花，摘楊花，未容眨眼早忘家。
趙州舌本懸千日，石火電光追莫及。
紙燈吹滅便知歸，落在吾家第二機。
翻身倒握烏藤去，千聖羅籠不肯住。
何時砥柱障頹波，大扇真風滿寰宇。
送丁高士
作者：釋心月
朝代：宋

霞服雲冠游上苑，芒鞋竹杖過幽扉。
故山青草纍纍塚，羞見先生化鶴歸。
送保慧大師·其一
作者：釋心月
朝代：宋

生在如來家，須學如來行。
諸念入正念，有諍歸無諍。
送保慧大師·其二
作者：釋心月
朝代：宋

少林佛國不再見，臺山大會堪憑□。
彼何人哉我何人，眨起眉毛宜猛省。
送僧之浙東
作者：釋心月
朝代：宋

踏不著處一搭子，爛如生鐵硬如泥。
金陵尋徧無尋處，定在鄮峰東嶺西。
送僧之雙林
作者：釋心月
朝代：宋

去到雙林見舊遊，眉彎新月眼橫秋。
寒暄未舉宜先問，因甚橋流水不流。
送僧過碧雲見北磵
作者：釋心月
朝代：宋

老倒楊岐沒腦門，行藏駔儈許誰論。
碧雲深處問端的，他是他家九世孫。
送僧過金山
作者：釋心月
朝代：宋

不見德雲閑古錐，淡煙寒日水漣漪。
風行雷動他山上，也好低頭問訊伊。
送光典座
作者：釋心月
朝代：宋

辣辣辛辛一味禪，慣常豈在杓頭邊。
一千五百善知識，未出門時話已圓。
送圭維那
作者：釋心月
朝代：宋

年來箇事带誵訛，十卜千干不較多。
狹路相逢略擡手，看伊眼腦是如何。
送寂照庵歸蜀
作者：釋心月
朝代：宋

錯向南來猶自可，歸鄉一錯更難追。
果然到底錯將去，三十六江流向西。
送寅乙上人歸蜀
作者：釋心月
朝代：宋

南方展轉扣西來，口欲談而擘不開。
乙馬三寅領將去，溪邊婆子笑咍咍。
送心浄頭
作者：釋心月
朝代：宋

處塵勞界住深禪，幾度悲心碎復圓。
得失是非都放下，頭頭皆我舊山川。
送心非庵
作者：釋心月
朝代：宋

是是金鱗猶滯水，非非獅子又翻身。
蜀山佳處是非外，佛法憑誰作主人。
送悟上人入廣兼簡涂提刑
作者：釋心月
朝代：宋

大地猶如一粒粟，而今此語付何人。
時時撮向掌中看，吳蜀江山一樣新。
送慧大師
作者：釋心月
朝代：宋

剃除紺髮搭伽梨，經卷輪珠常自隨。
欲扣玄關參自己，好看實際訪俱胝。
送日本合上人
作者：釋心月
朝代：宋

夜來歸夢遶鄉關，滄海何曾礙往還。
有問大唐天子國，爲言覩史在人間。
送李國史
作者：釋心月
朝代：宋

父翁伯季忠清節，凜凜同班立聖朝。
次第到孫孫又子，老僧屈指日非遥。
送李道士
作者：釋心月
朝代：宋

細探道德五千字，字字君家說底書。
要識玄之又玄旨，淡然清對了無餘。
送林藏主省親
作者：釋心月
朝代：宋

有十不歸今且歸，不願再見今再見。
古今大道常坦然，各自當門通一線。
送楊尚書
作者：釋心月
朝代：宋

萬里江山圖畫開，錦帆歸去記重來。
好於彷彿烟雲裏，添箇翩翩馹使催。
送珙上人之廬山
作者：釋心月
朝代：宋

不到廬山不是僧，斯言斯語亦何曾。
珙今興盡還歸去，五老依前倚碧層。
送真大師
作者：釋心月
朝代：宋

戴起還同放下時，好觀實際訪俱胝。
至今五百年來下，一段風光付與誰。
送知無見
作者：釋心月
朝代：宋

百城煙水夜光寒，巾子峰頭曾細觀。
轉得身來天已曉，目前贏得黑漫漫。
送祥上人之道場
作者：釋心月
朝代：宋

虎錫高騰上虎巖，虎巖老虎氣耽耽。
袖藏濟北爺兒手，不捋其鬚心不甘。
送艮侍者隨本師歸瀘南
作者：釋心月
朝代：宋

依師參扣到無參，只麽呼三應亦三。
話到不相辜負處，瀘南元是舊瀘南。
送覺上人歸隆興
作者：釋心月
朝代：宋

八十四人善知識，亮公把手不同歸。
知君家住西江上，休聽灘聲說是非。
送超禪人歸省親
作者：釋心月
朝代：宋

參玄曾未造玄微，肯學新豐十不歸。
歸舉清凉答佛話，教娘知有祖師機。
送趙鳳臺知府
作者：釋心月
朝代：宋

五月寒雲濕不飛，臨辭無語思依依。
此心不許江山隔，時聽除音來竹扉。
送達州惠禪人見徑山無準
作者：釋心月
朝代：宋

面門角眼倒生筋，今佛誰爲第一身。
此去炷香三拜起，防他左語子扇人。
送金州禪人
作者：釋心月
朝代：宋

磨磚大士眼覷瞇，歸去高聲喚醒伊。
好箇打車消息子，無端錯付馬駒兒。
送鎮知客
作者：釋心月
朝代：宋

海南一片舊田園，松竹迎風幸可憐。
拂拭藤枝倚床畔，隄防人問祖師禪。
過河尊者贊
作者：釋心月
朝代：宋

前溪淥漲雨初晴，浮笠波心掌樣平。
伎倆由來只如此，放教急急奔前程。
達磨祖師贊
作者：釋心月
朝代：宋

跨水行人語不符，絕江足踏一莖蘆。
此時獨自棲棲去，今日人將入畫圖。
達磨贊·其三
作者：釋心月
朝代：宋

萬浪千波一葦橫，翩翩隻影可憐生。
老蕭若會截流句，楊子江頭放你行。
達磨贊·其二
作者：釋心月
朝代：宋

來泛一杯千頃浪，去携隻履萬重雲。
自言傳法傳何法，故我思君亦恨君。
郁山主贊·其一
作者：釋心月
朝代：宋

谿橋馿子失脚處，百尺竿頭進步時。
頂踵一時俱換了，依前只是郁闍梨。
郁山主贊·其二
作者：釋心月
朝代：宋

騎馿過溪橋，一踏橋梁折。
橋邊萬朶山，拊掌笑不歇。
鎮湯頭
作者：釋心月
朝代：宋

甜似黄連微带澁，苦如甘草略含辛。
一回點過一回別，只恐難瞞無舌人。
鐵壁
作者：釋心月
朝代：宋

天地爲爐烹不破，不通風處却通風。
自從透得歸來後，方見一重還一重。
開光明藏疏
作者：釋心月
朝代：宋

佛祖親傳真命脉，橘洲筆底發淵源。
郁乎光焰十萬丈，只貴知音一印傳。
開眼入定贊
作者：釋心月
朝代：宋

六用如如體不分，耳能觀色眼能聲。
而今老大宜安分，眼自觀兮耳自聽。
開諸方語
作者：釋心月
朝代：宋

收拾殘花貼故枝，游蜂舞蝶謾紛飛。
莫教嗅著無香處，懡㦬還從舊路歸。
雪山
作者：釋心月
朝代：宋

晝漫漫地夜漫漫，高下峰巒總一般。
身在洞然明白裏，勿於明白裏頭看。
雪峰真覺禪師贊
作者：釋心月
朝代：宋

出嶺超方，九上三到。
一槌便成，未是性燥。
誦過水偈，聞色空義。
攪炒肝腸，睡不成睡。
棒頭領旨，句下明宗。
夜半鰲山，如鶴拋籠。
象骨岩高，中有鱉鼻。
千五百人，中傷者幾。
三毬並輥，大用全提。
石火莫及，電光罔追。
大地撮來，如粟米粒。
今昔行人，看之不出。
望州烏石，日炙風吹。
萬福曾郎，眼戴雙眉。
雪牛
作者：釋心月
朝代：宋

露迥迥地趁不去，時復深村荒草行。
一色皮毛都換了，荷擔須是者衆生。
靈照女贊
作者：釋心月
朝代：宋

盡道家貧賣笊籬，潑天富貴許誰知。
風前歛手一轉語，未必丹霞識得伊。
靈照對丹霞圖贊
作者：釋心月
朝代：宋

覿露風猷第二機，電光石火較遲遲。
丹霞去後無消息，又見牢關把定時。
靈照看日早晚圖贊
作者：釋心月
朝代：宋

明暗雙雙機奪機，阿爺手裏覓便宜。
果然老底能輕信，輸却日輪當午時。
韓愈請益大顛圖贊
作者：釋心月
朝代：宋

去國迢迢路八千，歸心日夕九重天。
當機不領到家句，且向途中快著鞭。
頌古三首·其三
作者：釋心月
朝代：宋

沒便宜處討便宜，無位真人小廝兒。
如是去來如是住，無時不是在家時。
頌古三首·其二
作者：釋心月
朝代：宋

百年將底作津梁，直指心田是道場。
八萬四千安樂法，只於此處（指胸）可承當。
頌古二十一首·其一〇
作者：釋心月
朝代：宋

也大奇，也大奇，卷舒出沒看全機。
若非鑑物張華眼，未免隨人說是非。
頌古二十一首·其一一
作者：釋心月
朝代：宋

聖量凡情浄盡時，轉身無路事還非。
屋簷下過粟畬裏，馬腹馿胎一道歸。
頌古二十一首·其一七
作者：釋心月
朝代：宋

國師樣子太慈悲，入草何如出草時。
射透九重聖箭子，依前特地隔天涯。
頌古二十一首·其一三
作者：釋心月
朝代：宋

不壞身正是，正是不壞身。
適來曲多少，扭得鼻頭辛。
頌古二十一首·其一九
作者：釋心月
朝代：宋

渾崙拈起好風規，石火明明已較遲。
不落金峰窠窟裏，會須赤手討便宜。
頌古二十一首·其一二
作者：釋心月
朝代：宋

自家冷暖自家知，祖意西來更問誰。
全體承當全體是，須彌頂上戴須彌。
頌古二十一首·其一五
作者：釋心月
朝代：宋

最好韶山境，烟籠翠色輕。
欲描描未就，猿鳥一聲聲。
頌古二十一首·其一八
作者：釋心月
朝代：宋

奇特老尊宿，大無慚愧人。
盤陀石上藕，喜見一番新。
頌古二十一首·其一六
作者：釋心月
朝代：宋

鏡清湖心拋一餌，錦鱗躍浪上鈎來。
幾乎掣斷竿頭線，引得傍觀下釣臺。
頌古二十一首·其一四
作者：釋心月
朝代：宋

巨岳何曾乏寸土，演若迷頭狂未回。
參尋喜有得力句，突曉途中眼未開。
頌古二十一首·其七
作者：釋心月
朝代：宋

宗門中令嗣，合眼坐禪處。
平地打毬子，急須著眼覷。
兩挑挑得上，三築築不住。
築得住依前，輥向毬門去。
頌古二十一首·其三
作者：釋心月
朝代：宋

昨日與今日，同中却不同。
獰龍攪滄海，俊鶻摩青空。
宗眼明如日，機輪疾似風。
丹霞回首處，遍界覓無蹤。
頌古二十一首·其九
作者：釋心月
朝代：宋

前溪綠漲雨初晴，浮笠波心掌樣平。
伎倆由來祇如此，放教急急奔前程。
頌古二十一首·其二〇
作者：釋心月
朝代：宋

是身土木無知漢，忍痛聲中一皺眉。
好是南山射石虎，縱饒沒羽亦徒爲。
頌古二十一首·其二一
作者：釋心月
朝代：宋

龍起滄海，虎出林端。
直下來也，急著眼看。
頌古二十一首·其五
作者：釋心月
朝代：宋

普濟把定，被龐公痛處一錐。
直得左轉右側，前依後隨。
笊籬提起處，相呼作舞時。
若言依樣畫貓兒，定把黄金鑄子期。
頌古二十一首·其八
作者：釋心月
朝代：宋

野火炎炎何處起，紫烟紅焰便燒人。
須知坐卧經行裏，見得無殊用得親。
頌古二十一首·其六
作者：釋心月
朝代：宋

識得子丑寅卯句，應須繼紹此門風。
如王仗劍當堂坐，佛魔俱拂一時空。
頌古十六首·其一
作者：釋心月
朝代：宋

室內孤燈只自知，入流須辨截流機。
遼天一鏃三關外，玉兔金烏不敢飛。
頌古十六首·其一二
作者：釋心月
朝代：宋

楊岐談笑之中，換了白雲心肝五臟。
而白雲憤悶之際，抉了楊岐鼻孔眼睛。
若在今時亦未可，禍不入謹家之門。
頌古十六首·其一五
作者：釋心月
朝代：宋

北山高處望鄉關，一度登臨一解顔。
目力窮邊無限意，應難寫向畫圖間。
頌古十六首·其一六
作者：釋心月
朝代：宋

父母非親親是誰，雙眸烱烱带雙眉。
含元殿上不相識，正是岷峨相見時。
頌古十六首·其一四
作者：釋心月
朝代：宋

京師出大黄，渾崙不覆藏。
朝生金鳳子，平地快翺翔。
頌古十六首·其九
作者：釋心月
朝代：宋

嗟嘆聲中偃仰時，三千世界草離離。
若教老漢明斯旨，鼻孔從來向下垂。
頌古十六首·其二
作者：釋心月
朝代：宋

一竿絲線兩金魚，不犯清波意自殊。
斜拽簑衣遮蓋後，空餘明月滿江湖。
頌古十六首·其五
作者：釋心月
朝代：宋

善法堂前探淺深，寒濤平地湧千尋。
探竿靠壁出門去，也是貧兒拾得金。
頌古十六首·其六
作者：釋心月
朝代：宋

不是風兮不是幡，堂堂擺手出重關。
可憐守待雞鳴者，猶在昏昏醉夢間。
頌古十六首·其四
作者：釋心月
朝代：宋

昭昭心目色塵裏，晃晃色塵心目間。
直下裂開猶是鈍，那堪隨步萬重山。
餞泉都莊偈
作者：釋心月
朝代：宋

佛法徧在一切處，一切處求不可求。
皷腹臺前成現句，牧童也解倒騎牛。
馬郎婦贊
作者：釋心月
朝代：宋

願海散香風，花披菡萏紅。
錦鱗方上釣，金鎖已騰空。
黄蘗掌沙彌圖贊
作者：釋心月
朝代：宋

大機之用誰擔荷，斷際孤風不可追。
濟北少年曾未委，風光太子已先知。
龐大倚鉏而化圖贊
作者：釋心月
朝代：宋

老子先行行不到，郎君末後太過生。
倚天衡岳最深處，雨過寒光潑眼明。
龐居士見馬大師圖贊
作者：釋心月
朝代：宋

攪海獰龍頭角露，出林老虎爪牙張。
至今六合風雲裏，浩浩來登選佛場。
𠁼牛
作者：釋心月
朝代：宋

衲僧命脉頂門眼，點著無端頭角生。
猶幸家園田地穩，得深耕處且深耕。
偈
作者：釋心道
朝代：宋

契丹打破波斯寨，奪得寶珠村裏賣。
十字街頭窮乞兒，腰間挂箇風流袋。
偈
作者：釋心道
朝代：宋

師子嚬呻，象王哮吼。
雲門北斗裏藏身，白雲因何喚作手。
三世諸佛不能知，狸奴白牯却知有。
雨打梨花蛺蝶飛，風吹柳絮毛毬走。
勘婆
作者：釋心道
朝代：宋

三月春光上國游，祥雲瑞氣鎖龍樓。
親從宣德門前過，更問行人覓汴州。
呈佛鑑禪師偈
作者：釋心道
朝代：宋

趙州有箇柏樹話，禪客相傳徧天下。
多是摘葉與尋枝，不能直向根源會。
覺公說道無此語，正是惡言當面駡。
禪人若具通方眼，好向此中辨真假。
宣和二年復僧作偈
作者：釋心道
朝代：宋

不掛田衣著羽衣，老君形相頗相宜。
一年半內閑思想，大底興衰各有時。
宣和改元改僧爲德士作偈
作者：釋心道
朝代：宋

祖意西來事，今朝特地新。
昔爲比丘相，今作老君形。
鶴氅披銀褐，頭包蕉葉巾。
林泉無事客，兩度受君恩。
燒木佛
作者：釋心道
朝代：宋

彭祖八百乞延壽，秦皇登位更求仙。
昨向天津橋上過，石崇猶自送窮船。
狗子無佛性
作者：釋心道
朝代：宋

狗子佛性無，老蚌吐明珠。
西川鳴杜宇，江南啼鷓鴣。
舉臨濟人滅囑三聖因緣作偈
作者：釋心道
朝代：宋

正法眼藏瞎馿滅，臨濟何曾有是說。
今古時人皆妄傳，不信但看後三月。
野狐
作者：釋心道
朝代：宋

石崇富貴籛鏗壽，潘岳容儀子建才。
但願東風齊著力，一時吹入我門來。
孟享仰瞻聖駕
作者：釋必萬
朝代：宋

輕塵不動馬蹄催，警蹕聲中聖輦來。
漢代威儀周禮樂，太平天子拜香回。
詩一首
作者：釋志南
朝代：宋

古木陰中繫短篷，杖藜扶我過橋東。
沾衣欲濕杏花雨，吹面不寒楊柳風。
送別黄敬山
作者：釋志宣
朝代：宋

紫藤花發送君行，惜別龍谿暗悵神。
目斷歸帆何太疾，風吹柳絮正愁人。
西閣
作者：釋志文
朝代：宋

楊柳蒹葭覆水濱，徘徊南望倚闌頻。
年光似鳥翩翩過，世事如棋局局新。
嵐積遠山秋氣象，月生高閣夜精神。
驚飛一陣鳬鷖起，蓮葉舟中把釣人。
偈
作者：釋志清
朝代：宋

天不能蓋，地不能載。
徧界徧空，成團成塊。
偈五首·其一
作者：釋志璿
朝代：宋

休去，歇去，一切萬年去。
寒灰枯木去，古廟裏香爐去，一條白練去。
偈五首·其三
作者：釋志璿
朝代：宋

瘦竹長松滴翠香，流風疏月度炎凉。
不知誰住原西寺，每日鐘聲送夕陽。
偈
作者：釋志端
朝代：宋

來年二月二，與汝暫相棄。
燒灰散長江，勿占檀那地。
句
作者：釋志端
朝代：宋

木馬走似烟，石人趁不及。
偈
作者：釋志芝
朝代：宋

茶芽蔍䔩初離焙，筍角狼忙又吐泥。
山舍一年春事辦，得閑誰管板頭低。
山居
作者：釋志芝
朝代：宋

千峰頂上一間屋，老僧半間雲半間。
昨夜雲隨風雨去，回頭方羨老僧閑。
偈二首·其一
作者：釋思岳
朝代：宋

臘月初，歲云徂。
黄河凍已合，深處有嘉魚。
活鱍鱍，跳不脫，又不能相煦以濕相濡以沫。
慚愧菩薩摩訶薩，春風幾時來。
解此黄河凍，令魚化作龍，直透桃花浪。
會即便會，癡人面前且莫說夢。
偈頌七首·其一
作者：釋思岳
朝代：宋

鼓山不跨石門句，嚼碎令人牙齒寒。
親扣國師問端的，石門無鎖亦無關。
偈頌七首·其七
作者：釋思岳
朝代：宋

世尊不說一箇字，大藏小藏從此出。
達磨九年面壁來，得皮得髓分優劣。
偈頌七首·其二
作者：釋思岳
朝代：宋

芭蕉聞雷開，耳在什麽處。
葵花隨日轉，眼在什麽處。
若還眼耳分明，透出千門萬戶。
偈頌七首·其五
作者：釋思岳
朝代：宋

誰道霜風只一般，今年寒勝去年寒。
夜來得箇真消息，無限鲇魚上竹竿。
偈頌七首·其六
作者：釋思岳
朝代：宋

爐已開，炭未有，衲僧暖地且相守。
忽然乞得火種來，切忌燒脚又燒手。
偈頌七首·其四
作者：釋思岳
朝代：宋

今年是閏年，剩著三十日。
返究所剩底，添些浮逼逼。
世間沒量人，一切但省力。
浄衆此密語，說了却不密。
頌古九首·其一
作者：釋思岳
朝代：宋

無根樹子一株，山翁不費誅鋤。
鎚碎千年桃核，不須緣木求魚。
頌古九首·其七
作者：釋思岳
朝代：宋

本是山中人，愛說山中話。
五月賣松風，人間恐無價。
頌古九首·其三
作者：釋思岳
朝代：宋

不應山谷一所，透出千門萬戶。
清曉一聲杜鵑，勸人不如歸去。
頌古九首·其九
作者：釋思岳
朝代：宋

問佛答云乾屎橛，明明此理難分雪。
金剛寶劍倒殺人，鈍鋼止用新羅鐵。
頌古九首·其二
作者：釋思岳
朝代：宋

無陰陽地一片，明明賣貴買賤。
死屍無處活埋，露出三頭兩面。
頌古九首·其五
作者：釋思岳
朝代：宋

明明攪動一缸屎，却把麝香燒旖旎。
許多香氣不曾聞，渾身坐在屎缸裏。
頌古九首·其八
作者：釋思岳
朝代：宋

天魔謗佛，桀犬吠堯。
巍巍大人，聖德可昭。
頌古九首·其四
作者：釋思岳
朝代：宋

時清休唱太平歌，大冶紅罏著一毛。
試向其中撮灰燼，亘天紅焰已周遭。
偈
作者：釋思徹
朝代：宋

羊頭車子推明月，沒底船兒載曉風。
一句頓超情量外，道無南北與西東。
偈八首·其一
作者：釋思慧
朝代：宋

板韻纔終，鼓聲三疊。
人天交接，龍象回旋。
祖佛家風，一時漏泄。
偈八首·其七
作者：釋思慧
朝代：宋

正說知見時，知見俱是心。
當心即知見，知見即如今。
偈八首·其八
作者：釋思慧
朝代：宋

閏年節候晚，六月始梅蒸。
一番雲過一番雨，半日陰來半日晴。
草鞋爛卻渾閑事，苦是禪人眼不醒。
偈八首·其六
作者：釋思慧
朝代：宋

一法既通，萬法無礙。
拈起笊籬，放下布袋。
偈八首·其四
作者：釋思慧
朝代：宋

透得荆棘過，枯木堂中第一座。
拈得筆頭揮，長連床上第二機。
若向個中論勝劣，得便宜是落便宜。
偈四首·其一
作者：釋思慧
朝代：宋

妙高山頂，雲海茫茫。
少室巖前，雪霜凜凜。
齊腰獨立，徒自苦疲。
七日不逢，一場懡㦬。
別峰相見，落在半途。
隻履西歸，遠之還矣。
偈四首·其三
作者：釋思慧
朝代：宋

一切法無差，雲門胡餅趙州茶。
黄鶴樓中吹玉笛，江城五月落梅花。
慚愧太原孚上座，五更聞鼓角，天曉弄琵琶。
偈四首·其二
作者：釋思慧
朝代：宋

大道只在目前，要且目前難睹。
欲識大道真體，今朝三月十五。
偈四首·其四
作者：釋思慧
朝代：宋

南詢諸友，踏破草鞋。
絕學無爲，坐消日月。
凡前易脫，聖解難忘。
但有纖毫，皆成滲漏。
可中爲道，似地擊山。
應物顯形，如驢覷井。
縱無計較，途轍已成。
若論相應，轉沒交涉。
勉諸仁者，莫錯用心。
各自歸堂，更求何事。
偈頌二首·其一
作者：釋思業
朝代：宋

昨日夜叉心，今朝菩薩面。
菩薩與夜叉，不隔一條綿。
偈頌二首·其二
作者：釋思業
朝代：宋

勘破婆子，面青眼黑。
趙州老漢，瞞我不得。
答問
作者：釋思浄
朝代：宋

平生只解念彌陀，不解參禪可奈何。
但得五湖風月在，太平不用起干戈。
句·其一
作者：釋思聰
朝代：宋

千點亂山橫紫翠，一鈎新月掛黄昏。
句·其二
作者：釋思聰
朝代：宋

枇杷花發天欲雪，黄雀不飛枝上寒。
送王山人歸千峰
作者：釋思雅
朝代：宋

舊居千萬岑，歸去獨携琴。
物外情難遏，雲中路再尋。
花繁溪圃合，柳暗野橋深。
想到垂綸處，和苔掃竹陰。
臨終示偈
作者：釋悟新
朝代：宋

說時七顛八倒，默時落二落三。
爲報五湖禪客，心王自在休參。
偈
作者：釋悟本
朝代：宋

乾闥婆王曾奏樂，山河大地皆作舞。
爭如跛脚老雲門，解道臘月二十五。
浴佛
作者：釋悟本
朝代：宋

今日當年佛降生，當年今日不多爭。
若言八十還歸滅，有眼分明特地盲。
遣僧通嗣書
作者：釋悟本
朝代：宋

射殺南山老大蟲，行人從此路頭通。
年來獵犬渾無用，卧對千峰與萬峰。
偈五首·其一
作者：釋悟真
朝代：宋

師子兒哮吼，龍馬駒絙跳。
古佛鏡中明，三山孤月皎。
偈五首·其二
作者：釋悟真
朝代：宋

三面狸奴脚踏月，兩頭白牯手拏烟。
戴冠碧兔立庭柏，脫殻烏龜飛上天。
偈五首·其五
作者：釋悟真
朝代：宋

手提巴鼻脚踏尾，仰面看天聽流水。
天明送出路傍邊，夜靜還歸茅屋裏。
偈五首·其四
作者：釋悟真
朝代：宋

寂照常照本來照，草鞋底下常絙跳。
更會針鋒上須彌，眉毛中水常渺渺。
偈頌一百三十六首·其一
作者：釋惟一
朝代：宋

是法住法位，世間相常住。
佛殿對三門，燈籠掛露柱。
偈頌一百三十六首·其一〇八
作者：釋惟一
朝代：宋

楊岐栗棘蓬，吞著礙喉嚨。
東山鐵餕餡，渾崙苦磝磝。
諸人若要省力，不如參一箇平實。
楚王渡江得萍實。
大如斗，赤如日，剖而食之甜如蜜。
偈頌一百三十六首·其一〇六
作者：釋惟一
朝代：宋

我心似秋月，道似又還別。
秋月有虧盈，吾心無損益。
人人只知登樓賞翫向天邊覓，殊不知自己衣單下有箇光明藏子十分圓滿十分皎潔。
信得及，見得徹。
非惟一夕歡，千古可怡悅。
偈頌一百三十六首·其一一〇
作者：釋惟一
朝代：宋

昔日不生，今日不滅。
出入飛鳶嶺，未曾有出入。
洞山不曾到，投子不相識。
若道嗣德山，未免自屈抑。
象骨巍巍摩碧空，寒泉皎皎浸明月。
偈頌一百三十六首·其一一八
作者：釋惟一
朝代：宋

馬師一喝大雄峰，直得三日雙耳聾。
今日松山聾更甚，半年不復聞鼓鍾。
依俙鈍鐵，彷彿頑銅。
只好投之火聚中，火餘烜爀地通紅。
幾多錯認，鳥啼月落，煜煜曉星明向東。
偈頌一百三十六首·其一一六
作者：釋惟一
朝代：宋

一年十二月，是臘月年尾。
臘月三十日，過了三之二。
雪峰晝裏夜裏，波波挈挈，手不釋杓，脚不離地，理會甚底。